Llanarmon Mynydd Mawr - Wikipedia\nIliz Llanarmon Mynydd Mawr\nLlanarmon Mynydd Mawr zo ur gêriadenn vihan hag ur barrez e hanternoz Powys, 151,5km eus Kerdiz. Emañ e kumuniezh Llanrhaeadr-ym-Mochnant, etre kêriadenn Llanrhaeadr-ym-Mochnant ha Llansilin. Gwechall e oa e kontelezh Clwyd hag e Sir Ddinbych a-raok. Er Grennamzer e oa e kantrev Mochnant.\nAnvet eo diwar sant Garmon. Ar menez a reer anv anezhañ en anv (Mynydd Mawr) zo un dorgenn 534 metr uhelder, e-kreiz ar barrez. Redek a ra ar stêr Iwrch er c'hornôg d'an dorgenn, war-zu ar stêr Tanat.\nAdtapet diwar « https://br.wikipedia.org/w/index.php?title=Llanarmon_Mynydd_Mawr&oldid=1668048 »\nKemmoù diwezhañ degaset d'ar bajenn-mañ d'an 16 Her 2015, da 14:35.


Articles populaires – Skolaj Diwan Gwened\nAr Grande America a zo un endalc'her Italian krouet e 1997 get Fincantieri e porzh-mor Palerma. Ober a ra 214 metrad hirder ha 32 metrad uhelder. Graet en deus peñse d'an 12 a viz Meurzh da 300 km eus Ar Roc'hell. Get 200 000 tonenn eoul-maen ennañ ha...\nFrankiz ar wask\nFrankiz ar wask a zo unan deus pennkaoz a-bouez ar sistemoù demokratel a ra àr-dro ar frankiz. Ar frankiz a zo an droed da soñjal er pezh hon eus c'hoant ha d'er lâret. Neuze, ar pennad 11 a Ziskleriañ Bro-C'hall gwirioù Mab-den hag ar sitoaianned 1789...\nDELWENN AR FRANKIZ.\nAr frankiz e sklêrijenn ar bed, Delwenn ar frankiz a zo unan eus brudetañ savadurioù kêr New York. War Enez Liberty eo an Delwenn, en aber ar stêr Hudson. Profet eo bet Delwenn ar frankiz d'ar Stadoù-Unanet get ar c'hallaoued e 1886 Choazet eo bet get...\nMICKEY MOUSE Mickey a zo bet ijinet get Walt Disney. Komz a ra a ziàr ur logodenn a zo anvet MICKEY gant e amourous MINNIE met evit gwir eo Ub Iwerks en deus ijinet Mickey Mouse Hag e loen a zo anvet Pluto (ur c'hi eo). Get e vignoned Donald ha Daisy...\nHarry Potter a zo ur paotrig en deus kollet e dud, lazhet int bet get un den fall anvet Lord Volemort. Neuze bremañ e vev Harry get ar familh Dursley e-lec'h emañ e geniterv Dudley. Kerent Dudley a zo Vernon ha Pétunia Dursley. Keniterv Harry hag he zud...\nAn Hobbit a zo un den bihan stèl ur c'horrig hag en deus bevet àr an douar a-raozomp hag an hobbit en deus treid bras-tre, èldin. Ar Film "an hobbit" 'zo bet graet er Zeland-nevez . An hobbit a gonta istor Gandalf a ya da welet Bilbon Saquet evit gouzout...\nAl loened e Breizh\nSkriv a raomp ur pennad a-ziàr ar loened e Breizh peogwir int brav ! Bout eh eus loened a vev e Breizh evel ar goelan, an erminig ( a zo war banniel Gwened ), an espagnol Breton, ar jav breton, ar pemoc'h gouez pe al louarn. Da gentañ war ar goelan: Eñ...\nStad Roazhon (SRFC,Stade Rennais Football Club e galleg) a zo skipailh mell-droad Roazhon.Tachenn ar c'hlub-mañ a zo anvet ar Roazhon Park. Krouet eo bet er 1901.Setu listenn choarierion ar c'hlub: Gouarnerion : Benoît Costil-Olivier Sorin-Edvinas Gertmonas-Abdoulaye...\nAr c'hanoe-kayak zo ur sport e lec'h ma vez implijet bagoù bihan ha disheñvel evit monet àr an dour. Lan a vagoù disheñvel a vez implijet ; èl ar bagoù tizh evit monet founnapl àr an roudennoù tizh ; Ar bagoù slalom evit slalomiñ àr ar red-dour; bagoù...\nUr manga eo One punch man, skrivet ha treset gant One. Ar manga One punch-man a zo deuet da vezañ brudet gant 10 million a weledennerien hag en un devezh a veze 20 000 den é welet. Lakaet eo bet Tonario no young jump ur manga treset get Yusuke Morata...\n~~Skipailh ar mojennoù skipailh ar mojennoù «leage of legends» a zo ur c'hoari video war urzhiataer. Brudet er bed a-bezh eo ar c'hoari-mañ rak plijus-tre eo. Posupl eo c'hoari en e unan pe gant tud arall met den ebet ne gomz brezhoneg : ( komzet 'vez...\nBigflo hag Oli\nBigflo hag Oli a zo un duad son rap/hip-hop ganet e tolosa anvet evit gwir Florian hag Olivio Ordonez. Ar re-mañ a ra o c'hentañ album añvet «la cour des grands» E 2015, ar c'hentañ album o deus graet a zo pladenn aour, ar re-mañ a zo bet pladenn aour...\nAR BODAD KOUSKVA\n04 Mai 2009 ( #Buhez ar skolajidi )\nGraet 'vez bodadoù kouskva bep 3 sizhun ... Ar vech divezhañ, Bastian en deus komzet diouzh ar pezh a vo marteze er c'houskva ar blez o tont : -bout vo marteze un daol dre gambr; -un orolaj a vo staliet e trepas pep kousva; -marteze e vo cheñchet an eurioù...\nPenaos mont er skolaj a-dal an Oriant betek ar skolaj?\nEvit mont er skolaj a dal an Oriant: Evit mont betek ar skolaj a dal an Oriant, eo ret kemer an tren. E-barzh an tren ez eus plasoù miret a dal an Oriant betek Gwened evit skolajidi Diwan. Un hanter-eurvezh goude e tigouezhomp e ti-gar Gwened. Evit mont...\n25 Juni 2011 ( #DIWANKUP )\nMORLAERON Jakez Karter En ur familh moraerion binvidik e oa bet ganet Jakez Karter e 1491. Dimeziñ a reas gant ur vaouez uhel he renkad, Catherine des Granches, a oa meur a lestr gant he zad. Teir beaj a reas, mont ha dont, betek Kanada, dre vorioù dianav...\nAr baoted Ar vaot a vev e rac'h ar meurvorioù, met pas e hini Artika . Gallout a ra mont betek 9,3 ke, met chom a ra tro 2,5 ke . Baoted e Breizh ? Ya bout zo, met ne vez ket gwelet anezho, peogwir emaint e foñs-tout ar mor . Debriñ a ra bougion pe krogion....\nEUJENE RIGUIDEL Pa vez gwelet anezhañ e vez sonjet er pezh en deus graet. Difoupet ar vojenn vev, bervidik, difennour gwiriou Mab-den, paotr ar mor-bihan a lâr e sonjoù. Eujen Riguidel a gomz gwir a-hendall e ser e veg. E vuhez leun a stourmoù hag emgannoù....\nSetu edan anvioù un nebeud euzhviled mor : Anv : Kraken Ment:13-15 metrad Istor: Un euzhvil bras-tre eo, gant brec'hioù divent. Ur vojenn skandinav eo. Sur a-walc'h eh eus bet un istor gwir kreñvaet. Donedigezh kentañ: 1802 Anv : Nessie Ment: 4-5 metrad...\nI nizi Breizh Setu inizi Breizh, 35 enezenn en holl! Setu enezenn Groe , eno eh eus ur wiblenn, ur poull-kannañ ; tourioù-tan «beg ar c'hazh, tour-tan «Penn Maez». Abaoe ar Ragistor , 10 000 vloaz kent J-K., eo poblet Groe . Savet eo bet ar vein-veur...\nAr Morganezed Ar vorganez a zo ur grouadurez vurzhudus a vev er mor. Ar vorganez a zo hanter den hag hanter pesk Tud ne gredont ket enno met ni a c'hell prouiñ int gwir : Ur blez 'zo, e oan aet da bourmenn war an draezhenn gant ma mignonezed e Karnak....\nAn dour-gi mor Ur loen-mor eo, hag emañ barzh familh an "otariidès". Servij a ra an otari evit ar sirk, ar zoo hag evit ur bochad traoù arall. An dour-gi mor a zo ur vronneg. Farsus eo met gellet a ra bout trist ivez. Jiboeset e vez gant mabden evit o...\nSurcouf ar reder-mor Robert Surcouf a zo ganet d'an 12 a viz Kerzu 1773 hag aet da anaon d'an 8 a viz Gouere 1827 e Sant-Malo. E dad a oa Karl-Ange hag e vamm Rose-Julienne. Da 13 vlez eh aas war ur lestr marc'hadouriezh-sklaved. Da 16 vloaz e oa-eñ martolod...\nAr Surf Ar surf a zo ur plankenn a « ruilh » war an dour. Gellet a raomp mont àrnezhi. Met danjerus-tre eo, a-gaos d' ar gwagennoù bras kenañ, ar bleidi-mor ha pa gouezher barzh an dour. Dizoloet oa bet ar surf gant James Cook (1728-1779) e-kerzh e drede...\nBeaj da Euskadi\n27 Juni 2011 ( #Buhez ar skolajidi )\nBeaj e “Euskal Herria” Bet omp bet e Bro Euskadi etre an 11 hag ar 17 a viz Ebrel. Graet hor boa un eskemm get skolajidi Arrizmendi Ikastola e Arrasate. Degemeret hor boa da gentañ an Euskariz e miz Meurzh ha goude omp bet e Arrasate get re drede skolaj...\nArz er chapelioù\nBet eo an 3de klas e Pluniav, Bieuzhi-an-Dour hag e Mêlrant da weladenniñ glad ar chapelioù hag oberennoù a-vremañ staliet enno da geñver ar gouel « An arz er chapelioù ». Dizoloet o deus chapel Sant-Nikolaz hag oberenn Rainer Gross, ur c'hizelladur in...


Pajenn:Le Gonidec - Bibl Santel pe Levr ar Skritur Sakr, levr Iañ.djvu/458 - Wikimammenn\nPajenn:Le Gonidec - Bibl Santel pe Levr ar Skritur Sakr, levr Iañ.djvu/458\nPEVARÉ LEVR AR ROUÉED,\nANN EIL EUZ A VALAKIM.\nÉlias a ziougan hé varô da Oc’hozias.\n1. Goudé ma oé marô Ac’hab, Moab en em zavaz a-énep Israel.\n2. Hôgen Oc’hozias ô véza kouézet dré gael hé gambr en dôa é Samari, a oé klan̄v : hag hén̄ a gasaz kannaded, hag a lavaraz d’ézhô : It, ha goulennit kuzul digan̄t Beelzébub, doué Akkaron, da c’houzout ha mé a vézô béô goudé ar c’hlén̄ved-man̄.\n3. Hôgen éal ann Aotrou a gomzaz oud Élias ann Tesbit, ô lavarout : Saô, ha kéa war arbenn da gannaded roué Samari, ha lavar d’ézhô : Ha n’eûz kéd a Zoué enn Israel, m’az îd da c’houlenn kuzul digan̄t Béelzébub, doué Akkaron ?\n4. Râk-sé ével-henn é lavar ann Aotrou : Na ziskenni két eûz ar gwélé war béhini out piñet, hôgen mervel a rî. Hag Élias a iéaz-kuît.\n5. Hag ar c’hannaded a zistrôaz étrézég Oc’holias ; hag hén̄ a lavaraz d’ézhô : Pérâg oc’h hu distrôet :\n6. Hag hî a lavaraz d’ézhan̄ : Eunn dén a zô deûet war hon arbenn, hag en deûz lavaret d’é-omp : It, ha distrôit étrézég ar roué en deûz hô kaset, ha livirid d’ézhan̄ : Ével-henn é lavar ann Aotrou : Ha n’eûz kéd a Zoué enn Israel, ma kasez da c’houlenn kuzul digan̄t Béelzébub, doué Akkaron ? Râk-sé na ziskenni két eûz ar gwélé war béhini out piñet, hôgen mervel a rî.\n7. Hag hén̄ a lavaraz d’ézhô : Pé zoaré ha pé wiskaman̄t en deûz ann dén-zé a zô deûet war hoc’h arbenn, hag en deûz lavaret kémen̄t-sé d’é-hoc’h ?\n8. Hag hî a lavaraz : Eunn dén bleveg eo, en deûz war hé zargreiz eur gouriz ler. Hag hén̄ a lavaraz : Élias ann Tesbit eo.\n9. Hag hén̄ a gasaz étrézég enn-han̄ prin̄s han̄ter-han̄t brézéliad, hag ann han̄ter-kan̄t a oa dindan-han̄. Hag hé-man̄ a biñaz étrézég Élias péhini a oa azézet war lein eur ménez, hag a lavaraz d’ézhan̄ : Dén Doué, ar roué a c’hourc’hémenn d’id diskenni.\n10. Hag Élias a respoun̄taz hag a lavaraz da brin̄s ann han̄ter-kan̄t : Mar d-ounn eunn dén Doué, diskennet tân eûz ann én̄v, ha dévet ac’hanod, ha da han̄ter kan̄t dén. Hag ann tân a ziskennaz eûz ann én̄v, hag a zévaz anézhan̄, hag ann han̄ter-kant a oa gan̄t-han̄.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_levr_Iañ.djvu/458&oldid=149506 »\nKemmoù diwezhañ degaset d'ar bajenn-mañ d'an 3 C'hwe 2019, da 19:50.


Keleier an 29 a viz Ebrel | Les informations du jour en langue bretonne\nmercredi 29 avril 2015 à 20:17 Par Joan Bizien, France Bleu Breizh Izel\nAdkavit amañ keleier Breizh, embannet e brezhoneg war France Bleu Breizh Izel. Lakaet e vez ar gaoz hiziv war : François Hollande ba Brest, kren-douar Bro Nepal hag ar reiñ gwad evit an heñvelrevidi.\nBa Brest e vo François Hollande d’ar Yaou 30 a viz Ebrel evit kaozeal eus al labour hag an deskardelezh\nDont a raio ar prezidant ba Gwipavaz evit digeriñ kampus nevez ar micherioù. Hag a-raok, diouzh ar mintin, ez aio d'al lise Vauban evit kejañ gant an dud a ra war-dro kampus micherioù ar mor. Mont a raio ivez da weladenniñ atalieroù tredan ha minterezh ha da gejañ gant liseidi. Pevar ministr 'vo gant François Hollande : Najat Vallaud-Belkacem, François Rebsamen, Marylise Lebranchu ha Jean-Yves Le Drian.\nTanguy Kermorgant, kelenner war ar galleg hag an istor-geo e lise Vauban e Brest.\n19e Lise Vauban\nWarc'hoazh vintin 'vo lakaet ar gaoz war France Bleu Breizh Izel war politikerezh François Hollande\nTri bloaz 'zo eo bet dilennet evel prezidant Frañs. 70% eus an dud n'o deus ket fiziañs e politikerezh François Hollande. Met daoust hag-eñ e c'hello François Hollande kaout en-dro fiziañs ar Vretoned ?\nSetu soñj depute Penn-ar-Bed PS Jañ-Luk Bleunven.\n19e Hollande Bleunven PIF\nHag hini Dominique Cap, maer Plougastell eus an du-dehoù.\n19e Hollande CAP\nHervez lez-varn Europa n'eo ket normal e vefe difennet gant Bro C'hall d'ar re heñvelreizhiad da reiñ o gwad\nAbaoe 30 vloaz 'zo ne c'hell ket an heñvelgarourien reiñ o gwad. Gallout a raio cheñch ar reolenn-se. Setu atersadenn, Fañch, prezidant ar gevredigezh Divers Genre ba Brest.\n19e Gwad LGBT Den Pedet\nAn ONG Oberennoù a-enep an aon ba Breizh a labour evit an Nepaliz\nPemp mil den a zo marvet gant ar c'hren-douar a zo bet disadorn hag evit milionoù a dud 'vank boued ha dour mat da evañ. Kejet 'neus Tudi Crequer gant Jeanine Plassard, ezel eus ar gevredigezh-mañ.\n6/8e15 ACF Bro Nepal PAKET\nJeanine Plassart © Radio France


Evel Ki ha Kazh : da welet war Internet\nPublié le 18/09/17 11:29 -- mis à jour le 00/00/00 00:00\nA-raok e veze c'hoariet pezhoù c'hoari gant Barzhanoff, met muioc'h a dud a zo war ar rouedad eget e salioù.\nAbaoe ar 1añ a viz Gwengolo e kinnig Barzhanoff ur stirad nevez e brezhoneg war e chadenn YouTube.\nSoñj o deus tud zo, moarvat, eus « Muntr er Vro Vigoudenn », « Kig ha faltazi » pe c’hoazh « Glebajoù boemus », anezho pezhioù-c’hoari e brezhoneg sevenet ha c’hoariet gant Barzhanoff etre 2001 ha 2009. Gant ur raktres nevez e tistro ar strollad e 2017 : ur webstirad anvet “Evel Ki ha Kazh”, e brezhoneg evel-just. Cheñchet eo an doare (sketchoù filmet a zo skignet digoust war ar Genrouedad), koulz hag ar ment (abadennoù 6 munutenn, well-wazh, rannet e 6 sketch). N’eo ket cheñchet ar mod ober avat : labouret e vez a-gevret ha mestroniet eo ar raktres penn-da-benn, eus ar skrivañ betek ar skignañ. Da vicherioù nevez eo bet ret en em stummañ : ober war-dro ar c’hamera hag ar gouloù, tapout ar son, frammañ, istitlañ e brezhoneg hag e galleg, da zibab e vo. Emren eo ar skipailh a-youl-vat met tennet ez eus bet gounid eus alioù un nebeud tud a-vicher. Ur film bevaat eo ar roll-digeriñ, sevenet eo bet gant un arzour a-vicher, Gwendal Jeffredo, brezhoneger anezhañ ivez.\nPoent loc’hañ ar raktres eo sketchoù savet evit ar Redadeg 2014, koulz hag ar c’hoant da dapout krog en un doare nevez da grouiñ, hag en ober e brezhoneg. Ur stern ha tudennoù a oa ret ijinañ ; graet eo bet e deroù 2015 : Kim, Padrig, Mimi, Piero, Karo ha Youn zo deuet diwar c’horre ! Degouezhioù farsus o c’houblad, o familhoù, o amezeien a vag ijin an oberourien. C’hoariet e vezont gant aktored amatour eus Roazhon.\nSetu neuze skipailh Barzhanoff, eus Roazhon, o leurenniañ istorioù berr, istor buhez pemdez tud etre 30 ha 50 vloaz, un doare "Ken Tuch" evit ar re gour ! Ur benveg dreist evit ar c'hentelioù noz, son propig ha startijenn gant an aktourien.


Plymouth (Bro-Saoz) - Wikipedia\nPlymouth, e kontelezh Devon, e Bro-Saoz, tostik da Gernev-Veur. Kartenn e kerneveureg.\nAn Hoe, en Plymouth\nKartenn alaman eus Plymouth e 1888\nPlymouth (distaget [ˈplɪməθ] e saozneg ; distaget Plimout alies gant ar Joniged) (Aberplymm e kerneveureg), zo ur porzh bras e Bro-Saoz e kontelezh Devon, er reter da g-Kerne-Veur. Brudet eo evel porzh-brezel dreist-holl dre m'eo an hini brasañ en Europa ar c'hornôg.\n6 Da Vreizh\nDont a rafe anv kêr eus anv ar stêr Plym mouth, genoù e saozneg. Savet eo an anv kerneveurek gant aber ha Plym, skrivet Plymm gant lod.\nEmañ kêr Plymouth etre ar stêr Tamer er c'hornôg, hag ar stêr Plym er reter, en ur pleg-mor a ra anezhi unan eus brasañ perzhier naturel er bed. Se zo kaoz e oa ur goudor eus ar c'hentañ evit ar morlu saoz.\nEus Plymouth e tivroas an dud anvet pilgrims da Amerika en 1620 war al lestr Mayflower, hag eno e voe savet trevadenn Plymouth gante ha kêr Plymouth, e Massachusetts.\nAbaoe ar 1añ Ebrel 1998 ez eo un Amaezherezh unvan disrannet diouzh kontelezh amaezel Devon, daoust dezhi chom en he c'hontelezh lidel, e Bro-Saoz,\nDimezet pe gevellet eo ar c'hêrioù-mañ gant Plymouth:\nBrest, Breizh abaoe 1963\nGdynia, Polonia abaoe 1976\nNovorossiysk, Rusia abaoe 1990\nDonostia, Euskal Herria , abaoe 1990\nPlymouth, Massachusetts, SUA abaoe 2001.\nDarempred zo ivez gant :\nSekondi-Takoradi, e Ghana\nDa Vreizh[kemmañ | kemmañ ar vammenn]\nUl lestr-treizh a zo da vont a-dreuz Mor Breizh eus Plymouth da Rosko.\nLec'hienn ofisiel kêr bPlymouth\nAdtapet diwar « https://br.wikipedia.org/w/index.php?title=Plymouth_(Bro-Saoz)&oldid=1847341 »


Toullañ stagell an teod - Wikipedia\nToullañ stagell an teod zo un doare toullgorferezh. Toullet e vez stagell an teod evit gallout plantañ ur bravig ennañ, a c'hell bezañ ur varrennig pe c'hoazh ur walennig.\nAes a-walc'h da gas da benn eo an doare toullgorfadur-mañ, daoust ha ma vez distaolet ar bravig gant ar c'horf tamm-ha-tamm alies a-walc'h. Hag e-pad ar maread-apareañ e ranker diwall dreist-holl gant an danvezioù a lakaer er genoù (evajoù, boued, butun...) goude bezañ toullet frenom e deod da unan bennak evit chom hep e atizañ betek re. A-hendall e pareont buan-ha-buan an toullkorfadurioù-mañ, etre 2 hag eizh sizhun dre vras.\nUn doare toullkorfadur a-vremañ eo hemañ, deuet war-wel e broioù Europa ha Norzhamerika er bloavezhioù 1990.\nLec'hienn BMEzine (gant skeudennoù)\nPennad er BMEzine diwar-benn ar riskloù\nAdtapet diwar « https://br.wikipedia.org/w/index.php?title=Toullañ_stagell_an_teod&oldid=1824780 »\nKemmoù diwezhañ degaset d'ar bajenn-mañ d'an 10 Gen 2019, da 22:48.


Llandrillo-yn-Rhos - Wikipedia\nLlandrillo-yn-Rhos, pe Llandrillo hepmuiken, (Rhos-on-Sea e saozneg) zo ur gêriadenn, ur barrez hag ur gumuniezh e hanternoz Kembre, en arvor Sir Conwy. Emañ un tammig er c'hornôg da gêr Bae Colwyn ha deuet eo da vezañ un astenn d'ar gêr-se. E 2011 e oa 7 593 a dud o chom e Llandrillo-yn-Rhos ha 18,4% anezho a oa kembraegerien.\nGouestlet eo an iliz-parrez da sant Trillo. E-kichen kêr emañ torgenn Bryn Euryn, e-lec'h ma c'haller gwelet aspadennoù eus ur c'hreñvlec'h eus ar Grennamzer uhelañ, eus mare ar roue Maelgwn Gwynedd marteze. E-harz an dorgenn emañ rivinoù Llys Euryn. Eus ar XVIvet kantved eo an dismantroù a weler bremañ, met diagent e oa ur savadur all hag a oa lec'h-annez Ednyfed Fychan, unan eus pennañ skoazellerien rouaned Gwynedd Llywelyn Fawr hag e vab Dafydd ap Llywelyn, en XIIIvet kantved.\nWar an aod izeloc'h eget Bryn Euryn emañ Rhos Fynach, ul lec'h ma oa ur gored hag a oa da venec'h Abati Aberconwy gwechall. Betek deroù an XXvet kantved e voe implijet da dapout pesked.\nAdtapet diwar « https://br.wikipedia.org/w/index.php?title=Llandrillo-yn-Rhos&oldid=1922727 »


Ur sizhun, un istor : sizhun 23 - TÉBÉO - 2017 - Base documentaire - Cinémathèque de Bretagne - Gwarez Filmoù - Brittany Film Archives\nUr sizhun, un istor : sizhun 23 \nCondition de travail - Vacances\n7 a viz Even 1936. Sinet eo emglevioù Matignon. Tremen a ra an amzer labour da 40 eurvezh ar sizhun, lakaet e vez e pleustr ar c’henemglevioù-micher, ha krouet e vez an ehanoù-gopret.\nD’ar mare-se n’eus nemet div sizhunvezh, met tamm-ha-tamm, a-drugarez da stourm ar sindikadoù, e vo kresket ar prantad vakañsoù betek kaout 5 sizhunvezh. Ur perzh-bras he deus bet al lezenn-se war bed al labour ha war an douristelezh e Breizh.\nUr cheñchamant bras eo evit al labourerien hag o familhoù ivez. Ouzhpenn 600 000 anezho a gemer vakañsoù e 1936. Teir gwech muioc’h e vint ur bloaz war-lerc’h.\nToussaint Charpentier, noter e Kastellaodren, a oa e-touez ar re-se, ha filmet en deus vakañsoù e familh e Sant-Ke-Porzh-Olued. 6 vloaz e oa e verc’h Anne-Yvonne Denoual d’ar mare-se :\n"Cétait presque médical, c'était pour le changement d'air. Il fallait changer d'air. Le bonheur de se mettre en maillont de bain. Ça avait un inconvénient, c'tait des maillots très chauds en laine, qui grattaient, vous ne pouvez pas imaginer ! Ç'était la détente, une liberté totale. On pouvait courir, galoper, faire des galipettes, comme vous voulez"\n"Il y a eu un afflux en 36 de petits parisiens. Et puis on nous disait "surtout n'allez pas jouer avec les congés payés". Notre plaisir c'était de les rejoindre dans les mares, derrière le dos des parents. Et maman avait peur des gros mots, des choses comme ça, qu'on devienne un peu trop degourdis de ce côté là... Je me souviens simplement "Faites attention n'allez pas jouer avec les congés payés", ça c'est resté dans mon oreille !"


Pajenn:Morvan - Kenteliou hag istoriou a skuer vad evit ar Vretoned, 1889.djvu/419 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/419\n— 403 —\nenho, an drabel a ieas goaz oc’h goas. Bete neuze n’o doa great nemet droug prezeg ; n’o doa lavaret nemet ar pez a vouient. Hogen brema en em lekejont da zorna goassa ma ellent traou n’oa ket eur ger guir anezho.\nEpad ma chilpent evelse paravia an eil d’eben, setu eun doare cos tam paner o vont gant ar ster. Ar mor a voa o tont, hag a boulze ar baner oc’h creac’h. Unan euz ar merc’hed a redas da droc’ha eur scour keuneut, hag a reas gantha eur c’hrog evit sacha ar baner d’ar riz. Ama ec’h eanas trabel ar merc’hed. Er baner ez oa eur bugel bihan cousket. Calonou goet gant an droug prezeg ne oufent nemeur beza truezus na carantezus. Eleac’h tenna ar bugel keaz euz ar baner, e poulsjont ar baner adarre da greiz ar ster.\n— Ni on eus poan avoalc’h o c’hounit bara deomp hon unan, emezho ; neket red deomp mont d’en em garga euz a vugale estren. Kement-ma zoken a roas tro dezho d’en-em lacaat adarre dioc’h-tu da zroug prezeg.\nGouscoude ar bugel a ioa bet dihunet gantho. Gouela a rea, ar bugel kez. Gouela a rea ha scrijal gant an naoun ha gant ar riou. Ar mor a deue ato, hag her poulze, hag her poulze bepret, hag her poulzas bete Redon. Eno ez oa ive merc’hed paour o voalc’hi var riz ar ster.\nAr re ma a voa merc’hed mad ha devot. En eur labourat e lavarent pedennou pe e canent canaouennou santel. Ho labour a gavent scanvoc’h evelse, hag ar riou a groge nebeutoc’h enho.\n— Guerc’hez Vari, eme unan anezho, o velet o tigouezout an tamig paner cavel-ze, hag oc’h her sacha ganthi, setu ama eur bugelic paour hag a ia, ep mar, da vervel gant ar riou ! Piou en defe ar galon da jom ep he denna ac’halesse ?\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/419&oldid=162612 »\nKemmoù diwezhañ degaset d'ar bajenn-mañ d'an 21 Mae 2020, da 10:56.


Kerzu | 2011 | Soubenn ar geek\nDielloù evit Kerzu, 2011\nPosted in Levrioù bannoù-treset on Kerzu 31, 2011 by geekezig\nDaoust da Osamu Tezuka bezañ un arzour pennañ eus istor ar manga, n’on ket bet dedennet kalz gant e labour, abalamour d’un doare tresañ un tamm giz-kozh bremañ. Un tamm kirius on bet avat pa ‘m eus gwelet Sous notre atmosphère… Evel un dastumad danevelloù eo, gant istorioù berr o tremen e lec’hioù ha mareoù disheñvel. Reoù zo a zo gwirheñvel, reoù all a zo faltazius penn-da-benn. An holl a ziskouez mab-den avat, ha n’eo ket gwall vrav…\nUn dastumad teñval eo neuze hag a ro din ur sell all estreget ma rakvarnioù un tamm savet tro-dro da Astro Boy…\nDedennus-tre eo, istorioù zo n’int ket dispar ordin met lusket mat ha n’int ket kentelius tamm ebet. Un istor a dremen e Breizh zoken ^^ (met moarvat ne oa ket bet deuet Tezuka betek inizi Glenan peogwir e ijin ur tornaod du-hont). Tro zo da gaout un tañva eus prederioù fin ar bloavezhioù 60 : pouez an urzhiaterezioù, stourmoù studierien Tokyo, aon an dud rak ur brezel nukleel etre Sina hag URSS hag all. Kavet em eus e oa ivez ur bern darempredoù skouemp, un toullad istorioù a ziskouez istorioù karantez etre breur ha c’hoar da skouer. Un doare mat eo an dastumad-mañ da zizoloiñ labour Tezuka evidon-me.\nPosted in Levrioù bannoù-treset on Kerzu 30, 2011 by geekezig\nEil levrenn Ravermoon a zo iskis un tamm evit ar re (eveldon) n’o deus ket soñj mat eus ar pezh a oar c’hoarvezet el levrenn gentañ. Kregiñ a ra prim an traoù gant emgannoù a bep seurt. Bremañ eo bet lazhet tud an urzh a c’hall mestroniañ an amzer gant tud plant iskis e vez taget ar re a zo bet sikouret gant an urzh. An holl a zo bet pareet da skouer a varv a-daol trumm. Ur bern traoù a c’hoarvez neuze met ne vez ket sikouret al lenner da adkavout piv eo an tudennoù na netra. N’on ket bet displijet met kuzuliañ a ran adlenn an hini kentañ araok lenn hemañ! Pe gortoz al levrenn a-zeu evit (ad)lenn pep tra rak moarvat e vo muioc’h a voued (a-fed istor ha mont war-raok).\nPosted in Filmoù on Kerzu 28, 2011 by geekezig\nUr soñj plijus-tre am eus eus The Voyage of the Dawn Treader (al levr). D’am meno eo unan eus levrioù Narnia en deus plijet ar muiañ din. An daou film kentañ o doa plijet din ivez met ne oan ket bet da welet hemañ er sinema, n’ouzon ket perak.\nKregiñ a ra ar film e kerzh an eil brezel bed, ur wech ouzhpenn. An daou enañ a zo er Stadoù-Unanet (Suzan d’an nebeutañ, marteze emañ Peter o vrezeliñ?) ha chomet eo Edmund ha Lucy e Bro Saoz e ti ur voereb dezho. Ret eo dezho bevañ gant Eustace, o c’henderv torr-penn. An tri-se a zaio da Narnia da sikour Caspian. Emañ ar roue o klask warlerc’h seiz aotrou aet diwar wel. Ouzhpenn-se ez eus un doare brumenn iskis a dag inizi zo eus Narnia. War vourzh an Dawn Treader ez aio ar strollad neuze, da glask warlerc’h seiz kleze a-benn gwanat an drouk a lak ar vrumenn da zont.\nN’em boa ket soñj eus an holl darvoudoù setu ‘m eus bet kalzig plijadur o heuliañ an istor evit gouzout petra c’hoarvezfe da c’houde. Un tamm hegaset e oan gant an tu “bouhou n’on ket brav” a zo tro-dro da Lucy (un dudenn a blij din kalz!) met liammet e vo da galloud ar vrumenn d’ur mare zo. Un draig pe zaou a zo iskis (war un enezenn bennak emañ ur plac’hig bet savetaet gante gante just a-walc’h padal ne oa ket diskennet eus ar vag…) met an darempred etre Eustace ha Ripichip a zo deuet brav ha fromus eo ar fin. Un toullad prantadoù emgannoù a zo ivez, hag an emgann diwezhañ gant ar pezh sarpant-mor a zo estonus awalc’h. Ur film evit an holl, lusket mat ha brav eo neuze, evel filmoù all ar rummad betek bremañ!\nPosted in Levrioù with tags cheñch buhez on Kerzu 28, 2011 by geekezig\nAbaoe un toullad bloavezhioù e oan dipitet awalc’h gant levrioù Amélie Nothomb (plijout a rae spontus din ar re kentañ pa oan el lise), estreget Ni d’Eve, ni d’Adam a zo he levr gwellañ evidon. Ma, divizet em eus chom hep gortoz re eus he levrioù neuze. Hag ur mennozh mat eo bet peogwir em eus kavet plijus-tre Le fait du prince.\nUn deiz e ya Baptiste, ur paotr evel ar re all a 39 vloaz da zebriñ e ti mignoned. Ur gaozeadenn iskis a zo tro-dro da benaoz chom hep bezañ tamallet ma varv un den en ho ti. Ma. An deiz warlerc’h e son un den e ranndi Baptiste ha pemp munutenn warlerc’h ne vo ket bev ken… Dre m’eo heñvel kenañ an den dioutañ ez fizikel e soñj Baptiste kemer e blas ha mont da welet peseurt doare buhez a zo gant an Olaf-se a zo marvet en e ranndi.\nEvel boaz e vez lennet buan-buan ha memes stil eo bepred. Skañv eo an istor avat. Ne vo ket diskoulmet pep tra zoken (peseurt labour a oa e gwirionez gant Olaf? Emañ e-unan a oa Olaf pe un den all? hag all) met un aergelc’h plijus a zo. Un aergelc’h leun a champagne hag a zevezhioù hir tremenet d’ober netra, un darempred dreistordinal un tamm o tiwan etre daou zen hag ur bern mareoù e-lec’h ma tivizer tapout an diviz follañ a zo.\nUl levr a ro c’hoant da vezañ gouest da cheñch buhez, da zispign arc’hant en un doare dibreder ha da vont da vroioù all ken aes ha tra, hep na vefe tra ebet eus an amzer dremenet o tont da zihuniñ an nen.\nPosted in Stiradoù, webstiradoù ha skinwel with tags enklask, fent, Stadoù-Unanet on Kerzu 27, 2011 by geekezig\nPosted in Filmoù on Kerzu 27, 2011 by geekezig\nWar a seblant eo plijet Liam Neeson gant ar filmoù un tamm “birvidik” produet gant Luc Besson. Taken a oa bet ha bremañ Unknown. Marteze en deus c’hoant ober tro Europa ivez? Ar wech mañ e tremen an traoù e Berlin. Diazezet eo ar senario war romant Didier Van Cauwelaert Hors de moi. Moarvat en doa ar skrivagner gwelet ur film bennak eus rummad Jason Bourne araok skrivañ e istor…\nSetu neuze an istor : Martin Harris a zo ur biologour amerikan a zeu da Verlin gant e wreg evit komz e-kerzh ur c’hendalc’h bras. Ur wech erruet dirak e ostaleri e verz en deus ankouezet e valizenn, en aerborzh moarvat. Tapout a ra un taxi all a-benn distreiñ du-hont. Ur gwallzarvoud en deus e-pad ar veaj-se. Ne vez ket adkavet blenierez ar c’harr, peogwir e vlenie diaotre hag eñ n’en deus paper ebet evit prouiñ piv eo da netra. Pa zistro betek an ostaleri ez eus ur Martin Harris all, e wreg ne anavez ket anezhañ hag all. Krediñ a ra e teu sod. Klask a raio diskoulmañ an afer memestra ha sikouret e vo gant un toullad tud war e hent. Heuliet e vo gant tud barrek da lazhañ en un doare didruez ivez…\nMa, petra lârat? Eveljust ma keñverier gant filmoù Jason Bourne eo nul da vat Unknown. Gorrek eo al lusk, pep tra a c’hoarvez dre degouezhioù iskis (chañs spontus ‘zo gant ar paotr koa) ha n’eo ket gwall zedennus psikologiezh an tudennoù, na dic’hortoz ar pezh a vez dizoloet er fin. Met dudius eo un tamm memestra! Ret eo evit galloud profitañ un tamm eus ar film, ankouez ar filmoù mat diwar-benn memes tem (n’ouzon ket piv on ken, piv on?) ha setu. Daoust da se ne vo ket peurvat memestra peogwir eo graet a ziwar ur bern traoù bet gwelet dija met d’an nebeutañ ne ‘vo ket kavet re hir e amzer.\nPosted in Levrioù with tags familh, torr-penn on Kerzu 26, 2011 by geekezig


Aozadur Dispac’hel 17 a viz Du - Wikipedia\nAozadur Dispac’hel 17 a viz Du\nAn Aozadur Dispac’hel 17 a viz Du (e gresianeg Επαναστατική Οργάνωση 17 Νοέμβρη) a oa anezhañ ur strollad marksour a gasas da benn taolioù feuls e Gres. Gant gouarnamant ar Stadoù Unanet eo bet lakaet war o renabl sponterion.\nAnv ar strollad a glot gant an deiziad ma savas studerion Skol-Veur Boliteknikel Aten a-enep d’ar renad milourel pa voe lazhet daou studier. Soutenet e veze ar renad milourel gant ar Stadoù Unanet evit mirout d’ar gomunourion hag abalamour da se eo bet interesoù ar Stadoù Unanet palioù pennañ ar strollad\nAr strollad, anavezet ivez evel ‘’N17’’ diwar e anv e gresianeg, a zo kiriek da vezañ kaset da benn taolioù feuster abaoe 1975. Betek 2002 avat ne oa bet na dizoloet na harzet ezel ebet eus ar strollad. An taol kentañ a deuas e miz Kerzu 1975 pa voe lazhet gant ar strollad penn ar CIA e Aten. Er penn kentañ e veze lakaet gante da bal kargidi amarikan pe gresian, war war ledanaat a ae o falioù, o kas da benn taolioù a-enep da Unvaniezh Europa er bloavezhioù 80 e 90.\nFellout a rae d’ar strollad skarzhañ arme ar Stadoù Unanet diouzh ar vro, lakaat fin da aloubidigezh milourel Kiprenez gant Turkia hag ivez troc’hañ al liammoù etre Gres hag Unvaniezh Europa hag ar Broadoù Unanet.\nE 2000 e voe lazhet gant ar strollad un den a laboure evit Ministrerezh Difenn ar Rouantelezh Unanet, Stephen Saunders e anv.\nE 2002 e teuas a-benn ar polis da dapout Savvas Xiros. Dre c’houlennata anezhañ e oa bet tu da dizoloiñ da di implijet evit kuzhet izili ar strollad hag ivez c’hwec’h den all sañset da vezañ izili an Aozadur. Un den 58 vloaz, Alexandros Giotopoulos, a voe anvet evel penn ar strollad hag harzet e voe war enezenn Lipsi. Nebeut amzer war-lerc’h e voe anvet Dimitris Koufodinas evel penn oberiadennoù ar strollad hag en em rentañ a reas. En holl e voe tamallet 19 den da vezañ kiriek da 2,500 torfed bet kaset da benn e anv an Aozadur Dispac’hel 17 a viz Du.\nKregiñ a reas proses an damallidi e Aten d’an 3 a viz Meurzh 2003. D’an 8 a viz Kerzu e oa bet kavet kablus 15 den dioute, en o zouez Giotopoulos ha Koufodinas. Didamallet e oa bet pevar den all dre diouer a brouennoù. Bac’het e oa bet Giotopoulous betek fin e vuhez 21 ha Koufodinas 13 gwech..\nGant alvokaded an damallidi hag ivez gant ur re stolladoù evit difenn gwirioù mab-denn e voe pouezet war ar fed ma oa bet kaset da benn ar proses un un doare direizh-kenañ en ul lêz-varn ispisial, serr he dorojoù ha difennet ma vefe enrollet ha skignet gant ar skinwel. Meur a hini e-touez an damallidi, en o zouez Alexandros Giotopoulos, a nac’has betek penn bezañ kemeret perzh en taolioù. Hervez Giotopoulos e oa anezhañ gouzañver un taol politikel evit diskwel e oa bet tapet penn ar strollad. Dimitris Koufondinas duiouzh e du, avat, a anzavas e oa kirikiek ez-politikel da holl oberiadennoù ar strollad. Gantañ e voe deskrivet un aozadur e-lec’h ma veze kemeret an divizoù dre daputal etreze an izili kentoc’h evit dre urzhioù ur rener bennaket.\nD’ar 17 a viz Gwengolo 2004 e voe kroget ur stourmad gant ar vac’hidi o nac’hañ debriñ a-benn lakaet da c’hoût pegen kriz eo o buhez en toull, didroc’het diouzh ar brizonidi all.\nAdtapet diwar « https://br.wikipedia.org/w/index.php?title=Aozadur_Dispac’hel_17_a_viz_Du&oldid=1631596 »\nKemmoù diwezhañ degaset d'ar bajenn-mañ d'an 30 Meu 2015, da 14:19.


Petra a sinifi ar ger "dinosaor" ? Krouet eo bet ged ur gouiañsour saos Richard Owen e 1841 (triwec'h kant unan ha daou ugent). Ar ger-se a zo bet savet diwar ar gressianeg "deinos"/euzhus ha "saura"/glasard. son29.wav\nServijoud a ra ewid enwel loened na chom anehe namaed fossiloù. Rag an dinosaored a vewe pell zo pell zo : ar re ziwezañ anehe a zo aet da get war-dro pemp milion a vleoù ha tri-ugent zo. son30.wav\nAn dinosaored a oa loened-stlej. Na boud e hentent dourioù al lennoù sklad e oant e gwirionez loened-douar. Analiñ a raent neuse en aer digor ged skevent. An dinosaored o devoa ur fesson dibar da gerzhed rag o isili a oa a-serzh douzh o c'horfoù. son31.wav\n(gressianeg : "brontê"/gurun ha "sauna"/glasard)\nAr brontosaored a zebre plantaj-dour er gwernioù bras hag ec'hon. Ugent metr a hirded a raent ha pouesiñ a raent pemp tonenn ha tregont. Dozwiñ a rae ar brontosaored uioù ewid produiñ re-vihan. Hirded un ui a oa etre ugent ha tregont santimetr. son32.wav\nAn diplodokus zo unan ag ar brassañ dinosaored anavezet. E c'houzoug a rae eizh metr a hirded, e gorf pemp metr hag e lost beteg pewarzeg metr. Nawazh e oa un aneval skañv ewid e vent : ne bouese namaed un deg tonenn bennag. Re vihan e oa e zent ewid chaokad e voued, a zlehe neuse loñkiñ rag-eeun. son33.wav\nAr brassañ loen-douar debrer-kig a voe an tiranosaor a-oll-viskoazh. Gelloud a rae tizhoud pemzeg metr a hirded, c'hwec'h metr a uhelded ha pouesiñ a rae seizh tonenn. son34.wav\nSkeledenn ul loen n'en devez ket kalz a chañs d'en em viroud a-hed an amzer. Ewid en em fossilisañ, da lâred eo ewid dont da voud maenel, e tle boud gwarezet douzh efedoù kimïeg an endro. Da skwer, an dour a vez techet da lakaad elfenn vaenel an askorn da steuziañ. Da heul e c'hell ar mikro-boudoù bew distrujiñ e danvezenn organeg. son35.wav\nEn-eneb, un tempest traezh a c'hell goloiñ relegenn ul loen. Pe c'hoazh, pa zic'hlann ur stêr e c'hell boud kasset ar relegoù beteg ar mor ha boud goloet ged lec'hid ; ha c'hoazh iwe e c'hell ul loen boud endouaret en ur c'heun pe un dachenn brieg. son36.wav\nUr wezh goloet ar relegenn, e tro tamm-ha-tamm al lec'hid da zouar kaled, hag intret e vez an eskern a zo ennoñ ged materi maenekaus. son37.wav


Pajenn:Le Clerc - Ma beaj Jeruzalem, 1902.djvu/150 - Wikimammenn\nPajenn:Le Clerc - Ma beaj Jeruzalem, 1902.djvu/150\nDaoust penauz eo digoueet d’ê gouzout e oa ganet o Mesias ? Evel-hen eo bet kont gante. E oant gant o deñved en eur park a weler en eun draouien, eun hanter-leo euz Betleem, pa glevjont a-greiz an noz eun drouz dudiuz ha pa weljont eur sklerijen gaer o tarzan en dro d’ê. Krenan ’rænt gant an aon. *Hogen, eun æl en em ziskoueaz d’ê hag a lavaraz d’ê a-beurz Doue : « N’ho pezit ket a aon, emean. Rag deut on da zigas d’ac’h eur c’helo a levenez a laouennao ar bobl a-bez, Ganet\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/150&oldid=107870 »\nKemmoù diwezhañ degaset d'ar bajenn-mañ d'an 18 Gwe 2017, da 16:36.


Enez Gough - Wikipedia\nGwel eus Enez Gough\nKartenn eus enezeg Tristan da Cunha.\nEnez Gough zo un enezenn en enezeg Tristan da Cunha e Meurvor Atlantel ar Su. Anavezet eo ivez e portugaleg evel Gonçalo Alvares, ar moraer portugalat hec'h anavezas da gentañ, e 1505 pe 1506. A-benn ar fin eo anv ur moraer all, ar Saoz Charles Gough, a deuas diwezhatoc'h, a zo bet roet dezhi er yezhoù arall. War roll glad an Unesco eo bet lakaet abalamour d'ar pinvidik ma'z eo an natur eno.\nSede pelec'h emañ Enez Gough.\nUn enezenn danveneziek eo, 35 km² dezhi, ha sevel a ra betek 900 m a-us d'ar mor. Emañ 400 km er gevred da inizi all enezeg Tristan da Cunha, 2 700 km eus Ar C'hab, ha 3 200 km eus an tostañ lec'h eus Amerika ar Su.\nEn-dro dezhi ez eus inizi bihan ha kerreg evel Southwest Island, Saddle Island er su dezhi, Tristiana Rock, Isolda Rock er c'hornôg, Round Island, Cone Island, Lot's Wife, Church Rock en norzh, Penguin Island er biz, ha The Admirals er reter.\nStag eo ouzh Tristan da Cunha, a zo un darn eus tiriad tramor Saint Helena, Ascension ha Tristan da Cunha, un tiriad tramor eus ar Rouantelezh-Unanet. Didud eo, war-bouez un toullad hinourien a Suafrika a vez dalc'het en enezenn abaoe 1956. Ral eo an douaroù ken distro gant tud dizehan enne.\nHinva suafrikan Enez Gough\n(en) Gough (UNESCO).\nAdtapet diwar « https://br.wikipedia.org/w/index.php?title=Enez_Gough&oldid=1923698 »


Pajenn:Le Gonidec - Bibl Santel pe Levr ar Skritur Sakr, eil levr.djvu/25 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/25\nkét bét diskaret ar ré a choum war ann douar.\n19. Da ré varô a asbévô, va ré lazet a assavô ; dihunit ha meûlit, c’houi péré a choum er poultr ; râg eur gliz goulaouek eo da c’hliz, hag é tispenni douar al lan̄gouineien.\n20. Kéa, va fobl, kéa enn da gampr, ha serr ann ôriou war-n-od ; en em guz évid eunn nébeûd amzer, kén na vézô éat va frouden ébiou.\n21. Râg ann Aotrou a ia da von̄d er-méaz euz hé léac’h, évid emwélout fallagriez ar ré a choum war ann douar enn hé énep ; hag ann douar a zikouézô ar goad a zô bét skuḻet war-n-ézhan̄, ha na c’hôloi mui ar ré lazet a zô bét kuzet enn-han̄.\nKastiz ar prin̄s a waské bugalé Israel.\n1. Enn deiz-zé ann Aotrou a emwélô gan̄d hé glézé kalet, brâz ha kré, Léviatan ann aer spék, Léviatan ann aer widiluz ; hag hén̄ a lazô ar môr-varc’h a zô er mor.\n2. Enn deiz-zé ar winien c’houék a ganô hé veûleûdi.\n3. Mé eo ann Aotrou a vîr anézhi ; hé doura a rinn bépréd ; gan̄d aoun na vé gwallet, é virann anézhi nôz-deiz.\n4. N’en em rôann két d’ar vuanégez ; hôgen mar teû eur ré da stourmi ouz-in ével eur spernen hag eunn dréan, é kerzinn war-n-ézhan̄, hag é likiinn ann tân enn-han̄.\n5. Hag hén̄ a éréô va ners ? Ra c’houlennô ar péoc’h digan-én̄, ra rai ar péoc’h gan-én̄.\n6. Grisiou Jakob a zavô ; Israel a vleûn̄vô hag a gellidô, hag hi a leûniô gorré ar béd a frouez.\n7. Ha skôet en deûz-hén̄ gan̄t-han̄ ével ma en deûz skôet gan̄d ar ré hô deûz hé heskinet ? Pé ha lazet en deûz-hén̄ ével ma en deûz lazet ar ré hô deûz hé lazet ?\n8. Pa vézô distolet zô-kén, é varnô anézhan̄ gan̄d habaskded ha gan̄d azaouez ; ann doaré a glaskô da zioulaad hé vuanégez, pa vézô-hî ar grouézusa da wélout.\n9. Dré-zé éta é vézô distolet hé fallagriez da di Jakob ; hag ann holl frouez a vézô ann distol eûz hé béc’hed ; pa en dévézô torret holl vein hé aoter ével mein râz, ha pa en dévézô diskaret aon holl goajou hag ann holl demplou.\n10. Râg ar géar gré a vézô disman̄tret, ar géar gaer a vézô kuitéet ; dilézet é vézô ével eunn distrô ; énô é peûrô al leûéou ; énô é c’hourvézin̄t, hag é tebrin̄t géot.\n11. Hô éd a zizéc’hô hag a vézô mac’het dindân ann treid ; merc’hed a zeui, hag a zeskô anézhé ; rag ar bobl-zé né két fûr ; ha dré-zé ann hini en deûz hé c’hréat, n’en dévézô két a druez out-han̄, hag ann hini en deûz hé zoaréet, na drugarézô két anézhan̄.\n12. Ha chétu pétra a c’hoarvézô : Enn deiz-zé ann Aotrou a skôi adaleg aoz ar ster bété froud ann Éjipt, ha c’houi, bugalé Israel, a vézô strollet a-unanou.\n13. Ha chétu pétrâ a c’hoarvézô : Ar c’horn-boud a zonô-kaer, ar ré a oa bét tec’het a zistrôi eûz a zouar ann Assiried, hag ar ré a oa bét harluet a zistrôi eûz ann Éjipt, hag hî a azeûlô ann Aotrou war ar ménez san̄tel é Jéruzalem.\nDisman̄tr rouan̄télez Éfraim.\nl. Gwâ ar gurunen a rogen̄tez, mezvierien Éfraim, ar vleûen vresk, hé c’hloar hag hé zudi, ar ré a choum é lein ann draon̄ien drûz, ar ré a horell gan̄d ar gwîn.\n2. Chétu ann Aotrou kré ha galloudek a vézô ével eur c’hazarc’h herruz ; ével eur gourven̄ten a dorr pép-trâ, ével eunn dic’hlann dour, en em skiñ war eur vrô éc’hon, hag a c’hôlô pép-tra.\n3. Kurunen a rogen̄tez mezvierien\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/25&oldid=156553 »\nKemmoù diwezhañ degaset d'ar bajenn-mañ d'an 10 Meu 2020, da 19:18.


Pajenn:Al Lae - Bilzic.djvu/133 - Wikimammenn\nPajenn:Al Lae - Bilzic.djvu/133\nDispleg ar vartoloded diwar-benn ar zent koz\nAr vartoloded, en-dro d’ar weenn dilh, a deue da gôzeal, da brezeg, evel gwechall-goz an dud a skiant vras war an henchou, war leuriou kêr evit diski d’o diskibien an traou burzudus a oa diwanet en o spered pe o devoa diwriennet eus hini ar re all.\nBilzig a vije eno gante, digor-frank e ziouskouarn evel gwechall en ti-nean. Eno e tiske al lavariou fur a ziwane war deod ar vartoloded koz, furnez talvoudek d’ar re yaouank evit ren o buhe eeun.\nEno eta, en-dro d’ar weenn dilh, hon zud a skiant a brezege, eun dudi o c’hlevet.\nEun devez, unan anê a welas Bilzig war ar c’haë o tistrei diouz ar Gwennili, hag a lavaras da Zaïg Jelvest :\n— Abaoe ma ’c’h a Bilzig ganec’h d’an ôd, eo deut eun tammig war vad. Nan eo ket eur sant, pell ac’hane, nag eun êlig Doue. Evelkent…\n— Gras d’ean, eme Saïg, da zont da vea eur gwaz, eur martolod mat.\n— Eus ar zent, ha, dreist pep tra, eus ar sentezed, ôtrou Doue, hon diwallit ! eme unan all, leshanvet Petare, pehini an nevoa trawalc’h, ha re, da ober gant e hini, eur zantezig klouar, eur glufan anei, ma oa unan er bourk.\nKlevet ’ta ! eme egile, Olier an Treut. Bea evelkent a zo sent ha sentezed… An ôtrou person, pep sul, er gador-zarmon, a lenn d’emp, ha penn-da-benn, buhe eur Sant pe eur Zantez, grêt gante pinijenn galet war an douar, bet merzeriet, hag a zo aet, hep douetans ebet, war nij, ha war-eeun, d’ar Baradoz.\n— Met me a zonj d’in, eme unan all, penôs ive gwechall, ar zent a oa gwelloc’h en kenver an dud eget ma int breman. Gwechall-goz ar zent a rê burzudou kaer meurbed : yac’haat a rênt\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/133&oldid=160054 »\nKemmoù diwezhañ degaset d'ar bajenn-mañ d'an 25 Ebr 2020, da 10:47.


Pajenn:Perrot - Bue ar Zent.djvu/521 - Wikimammenn\nPajenn:Perrot - Bue ar Zent.djvu/521\nEpad ma oa en ofis, en e iliz-veur, e oe gwelet o tiskenn er c’heur eur goulmig wenn, skedus evel an heol, en he beg eur skour dero glas hag, ouz ar skour, eun tôl gwenan. Hen lakat a reas goustadik war eur skabel. Kerkent, ar gwenan a oa outan a nijas kuit, o lezel a-wel d’an holl eur glozen goar, alaouret ha flouret a-zoare : en he c’hreiz e oa an hosti wenn ; an eskob santel he c’hemeras gant doujanz, a lakas anezi en tabernakl, hag a drugarekaas Doue eus ar burzud dispar-ze grêt en kenver e zakramant meulet ra vezo.\nSant Tenenan a varvas war-dro hanter ar VIIet kantved. An Otrou a wiskas d’ezan saë ar c’hloar hag a gurunas anezan war dreujou ar baradoz.\nO c’houi hag a zo breman en harz Oter an Otrou Doue ha dirak Mestr ar vue, oc’h adori gant an Ele, an Drinded Santel, dalc’het sonj ac’hanomp holl, ha goulennet evidomp ar pardon eus hon fec’hejou.\nMari-Madalen, ganet en Bethani, c’hoar da Vartha ha da Lazar, a oa en em gollet gant he danve hag he gened ; pec’herez divez, êt oa ar vrud anezi dre bevar c’horn ar vro ; mes eun devez e welas Jezuz, kaeran bod lili a zigoras e vleuniou en draouien-man, hag e savas da vont d’e gaout da di Zimon al lor, elec’h ma oa o leinan ; stoui a reas d’e dreid, o gwalc’hi\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/521&oldid=140801 »


Bioko gwelet eus an oabl\nBioko (gwechall Enez Fernão do Pó) zo un enezenn eus Ginea ar C'heheder, e Pleg-mor Ginea. Enni emañ Malabo, kêr-benn ar vro.\n2 017 km² eo he gorread ha 130 000 den zo o chom enni (2005), war-dro 60% anezhe eus ar bobl Bubi. Asambles gant enez Annobón ec'h a d'ober unan eus div rannvro Ginea ar C'heheder. Rannet eo e daou broviñs : Bioko-Norte ha Bioko-Sur.\nFernão do Pó a voe an european kentañ o weladenniñ an enezenn e 1472 pa anvas anezhi Formosa Flora pe ilha Formosa. E 1494 e voe advadezet Fernando Pó. Er XVIIvet kantved e voe savet enni lec'hiennoù evit ar c'henwerzh sklaved gant Izelvroiz ha Portugaliz. E 1778 e voe roet Bioko, asambles gant Annobón hag an tiriad war ar c'hevandir, gant Portugal da Vro-Spagn.\nAdtapet diwar « https://br.wikipedia.org/w/index.php?title=Bioko&oldid=1806515 »\nGinea ar C'heheder\nInizi ar Meurvor Atlantel\nKemmoù diwezhañ degaset d'ar bajenn-mañ d'an 23 Gwe 2018, da 09:26.


Bibl/Levr Zac’harias - Wikimammenn\nL. Prud’homme, 1866 (Levr kentañ Eil levr, p. 280-290)\n◄ Levr Aggéus. Levr Zac’harias. Levr Malac’hias. ►\nAr profed a erbéd ar Iuzevien da zistrei oud ann Aotrou.\n1. Enn eizved mîz, enn eil vloaz eûz ar roué Darius, é teûaz gér ann Aotrou da Zac’harias mâb Barac’hias, mâb Addo, ar profed, ô lavarout :\n2. Drouk brâz a zo bét savet enn Aotrou oud hô tadou.\n3. Hag é liviri d’ézhô : Ével-henn é lavar Aotrou ann arméou : Distrôit ouz-in, émé Aotrou ann arméou, ha mé a zistrôi ouz-hoc’h, émé Aotrou ann arméou.\n4. Na vézit két ével hô tadou, out péré é c’harmé ar broféded kén̄t, ô lavarout : Ével-henn é lavar Aotrou ann arméou : Distrôit diouc’h hô kwall hen̄chou, ha diouc’h hô ménosiou drouk : hôgen n’hô deûz két va zélaouet, ha n’hô deûz két lékéat évez ouz-in, émé ann Aotrou.\n5. Péléac’h éma hô tadou ? ar broféded, hag hî a vévô bépréd ?\n6. Koulskoudé hô tadou, ha n’hô deûs-hi két anavézet ar wirionez eûz va geriou hag eûz va c’hélennou, em boa gourc’hemennet d’ézhô dré va zervicherien ar broféded ; ha n’in̄t-hi két distrôet, ha n’hô deûs-hi két lavaret : Ével ma en deûz mennet Aotrou ann arméou é rajé d’é-omp hervez hon hen̄chou, hag hervez hon ôberiou, en deûz gréat d’é-omp ?\n7. Er pévaré war-n-ugen̄t eûz ann unnékved mîz, hanvet mîz sabat, é eil vloaz Darius, é teûaz gér ann Aotrou da Zac’harias mâb Barac’hias, mâb Addo, ar profed, ô lavarout :\n8. Ha mé am boé eur wélédigez a-zoug ann nôz : ha chétu eunn dén piñet war eur marc’h gell, hag hén̄ a oa arzaôet é-touez ar gwéz mirta, a oa enn eul léac’h doun : ha war hé lerc’h éz oa kézég gell, ha brîz, ha gwenn.\n9. Ha mé a lavaraz : Va aotrou, pétrâ eo ar ré-man̄ ? Hag ann éal péhini a gomzé enn-oun, a lavaraz d’in : Mé a ziskouézô d’id pétrâ eo ar ré-zé.\n10. Hag ann hini a oa enn hé zâ é-touez ar gwéz mirta, a gomzaz, hag a lavaraz : Ar ré-zé eo ar ré en deûz kaset ann Aotrou évit kerzout dré ann douar holl.\n11. Hag hî a gomzaz oud éal ann Aotrou, a oa enn hé zâ é-touez ar gwéz mirta, hag a lavaraz d’ézhan̄ : Kerzet hon eûz dré ann douar holl ; ha chétu ann douar holl a zô gôlôet a dûd, hag é péoc’h.\n12. Hag éal ann Aotrou a gomzaz, hag a lavaraz : Aotrou ann arméou, bété pégeit n’az pézô két a druez out Jéruzalem, hag out keriou Juda, out péré eo savet da zrouk ? Hé-man̄ eo dijâ ann dékved bloaz ha tri-ugen̄t.\n13. Hag ann Aotrou a lavaraz d’ann éal a gomzé enn-oun, geriou mâd, geriou fréalzuz.\n14. Hag ann éal a gomzé enn-oun, a lavaraz d’in : Garm, ô lavarout : Ével-henn é lavar Aotrou ann arméou : Eunn oaz brâz em eûz évit Jéruzalem hag évit Sion.\n15. Hag eunn drouk brâz a zô savet enn-oun a-éneb ar brôadou galloudek ; râk pa na oa savet néméd eunn drouk bihan enn-oun, hî hô deûz gréat kalz a zrouk dézhô.\n16. Râk-sé ével-henn é lavar ann Aotrou : Distrei a rinn da Jéruzalem gan̄t trugarézou : va zî a vézô savet enn-hi, émé Aotrou ann arméou, hag al linen a vézô astennet war Jéruzalem.\n17. Garm c’hoaz, ô lavarout : Ével-henn é lavar Aotrou ann arméou : Va c’heriou a vézô c’hoaz leûn a vadou : hag ann Aotrou a fréalzô c’hoaz Sion, hag a zilennô c’hoaz Jéruzalem.\n18. Ha mé a zavaz va daoulagad, hag a wélaz : ha chétu pevar c’horn.\n19. Ha mé a lavaraz d’ann éal a gomzé enn-oun : Pétrâ eo ar ré-zé ? Hag hen̄ a lavaraz d’in : Ar ré-zé eo ar c’herniel hô deûz gwen̄tet Juda, hag Israel, ha Jéruzalem.\n20. Hag ann Aotrou a ziskouézaz d’in pevar ôberour.\n21. Ha mé a lavaraz : Pétrâ a zeû ar ré-man̄ da ôber ? Hag hen̄ a gomzaz, ô lavarout : Ar ré-zé eo ar c’herniel hô deûz gwen̄tet holl dûd Juda, hag hini anézhô na zâv hé benn : hag ar ré-man̄ a zô deûet évid hô spoun̄ta, hag évid diskara kerniel ar brôadou, péré hô deûz savet hô c’herniel war vrô Juda évid hé skiña.\nAr brôadou a zeûi da Zion évid azeûli ann Aotrou.\n1. Ha mé a zavaz va daoulagad, hag a wélaz : ha chétu eunn dén, hag enn hé zourn eul linen ven̄t.\n2. Ha mé a lavaraz : M’az éz-té ? Hag hén̄ a lavaraz d’in : Da ven̄ta Jéruzalem, évit gwélout a bé héd eo, hag a bé léd eo.\n3. Ha chétu ann éal a gomzé enn-oun a iéaz er-méaz, hag eunn éal all a iéaz er-méaz évid hé ziambrouga.\n4. Hag hen a lavaraz d’ézhan̄ : Réd ha komz oud ar paotr-iaouan̄k-zé, ô lavarout : Divur é choumô Jéruzalem, enn abek d’al lôd brâz a dûd hag a loéned a vézô enn-hi.\n5. Ha mé a vézô évit-hi eur vur a dân war hé zrô ; hag é vézinn da c’hloar enn hé c’hreiz.\n6. O, ô ! didec’hit eûz a vrô ann han̄ter-nôz, émé ann Aotrou : ô véza m’am boa hô skiñet war-zû péder avel ann én̄v, émé ann Aotrou.\n7. O Sion, tec’h, té péhini a choum gan̄t merc’h Babilon.\n8. Râg ével-henn é lavar Aotrou ann arméou : Goudé ar c’hloar, en deûz va c’haset étrézég ar brôadou péré hô deûz hô tibourc’het : râk piou-bennâg a stok ouz-hoc’h, a stok out mâb hé lagad.\n9. Râk chétu mé a zavô va dourn war-n-ézhô, hag hî a vézô da breiz d’ar ré a oa da sklaved d’ézhô : ha c’houi a anavézô pénaoz Aotrou ann arméou en deûz va c’haset.\n10. Kân, hag en em laouéna, merc’h Sion : râk chétu é teuann, hag é chouminn enn da greiz, émé ann Aotrou.\n11. Enn deiz-zé kalz brôadou en em stagô oud ann Aotrou, hag a vézô da bobl d’in ; ha mé a choumô enn da greiz ; hag é wézi pénaoz Aotrou ann arméou en deûz va c’haset étrézég enn-od.\n12. Hag ann Aotrou a berc’hennô Juda ével hé lôd enn douar san̄télet : hag hen̄ a zilennô c’hoaz Jéruzalem.\n13. Ra davô pép kîk dirâg ann Aotrou : râk savet eo eûz hé di san̄tel.\nJésus ar belek-brâz tamallet gan̄t Satan.\n1. Hag ann Aotrou a zizkouézaz d’in Jésus ar bélek-brâz a oa enn hé zâ dirâg éal ann Aotrou : ha Satan a oa enn hé zâ enn tu déou d’ézhan̄ évid énébi out-han̄.\n2. Hag ann Aotrou a lavaraz da Zatan : Ra gélenno ann Aotrou ac’hanod, Satan ; ra gélennô ann Aotrou ac’hanod, hen̄ péhini en deûz dilennet Jéruzalem, ha né két hennez ann étéô a zô bét tennet eûz ann tân ?\n3. Ha Jésus a oa gwisket gand diḻad louz, hag a oa enn hé zâ dirag ann éal.\n4. Hag ann éal a gomzaz oud ar ré a oa enn hô zâ dira-z-han̄, ô lavarout : Tennit d’ézhan̄ hé ziḻad louz. Hag hén̄ a lavaraz d’ézhan̄ : Chétu mé em eûz tennet da fallagriez diouz-id, hag em eûz gwisket d’id diḻad nevez.\n5. Hag hén̄ a lavaraz ivé : Likiid eur mitr kaer war hé benn. Hag hî a lékéaz eur mitr kaer war hé benn, hag a wiskaz d’ézhan̄ diḻad nevez : hag éal ann Aotrou a oa enn hé zâ.\n6. Hag éal ann Aotrou a rôaz ann desténi-man̄ da Jésus, ô lavarout :\n7. Ével-henn é lavar Aotrou ann armeou : Mar baléez em hen̄chou, ha mar mirez va gourc’hémennou, té a varnô ivé va zî, hag a virô va forchédou : ha mé a rôi did lôd eûz ar ré a zô aman̄ enn hô zâ évit baléa gan-éz.\n8. Sélaou, Jésus ar bélek-brâz, té ha da viñouned, a zô aman̄ dira-z-od, ô véza ma in̄t tûd a ziougan : râk chétu mé a zigasô va zervicher ar sav-héol.\n9. Rak chétu ar méan em eûz lékéat dirak Jésus : war eur méan hép-kén éz eûz seiz lagad : chétu mé hé gizellô va-unan ; hag é laminn fallagriez ann douar-zé enn eunn dervez.\n10. Enn deiz-zé, émé Aotrou ann arméou, pép-hini a c’halvô hé viñoun dindân hé winien, ha dindân hé wézen-fiez.\nAr profed a wél eur c’han̄toler aour gan̄t seiz kleûzeûr.\n1. Hag ann éal a gomzé enn-oun a zistroaz, hag a zihunaz ac’hanoun, ével eunn dén a zihuneur eûz hé gousk.\n2. Hag hén a lavaraz d’in : Pétrâ a wélez ? Ha mé a lavaraz : Chétu mé a wél eur c’han̄toler aour holl, hag eur c’hleûzeûr war hé benn, ha seiz kleûzeûr war hé vran̄kou, ha seiz kan évid ar c’hleûzeûriou a zô war ar c’han̄toler.\n3. Ha diou wézen-olived dreist-hen̄, unan a zéou d’ar c’hleûzeûr, hag eunn all a gleiz d’ézhan̄.\n4. Ha mé a gomzaz oud ann éal a gomzé enn-oun, ô lavarout : Pétrâ eo ar ré-zé, va aotrou ?\n5. Hag ann éal a gomzé enn-oun a respoun̄taz, hag a lavaraz din : Ha na ouzoud-dé két pétrâ eo ar ré-zé ? Ha mé a lavaraz : Na ouzoun két, va aotrou.\n6. Hag hén̄ a gomzaz ouz-in, ô lavarout : Hé-man̄ eo gér ann Aotrou da Zorobabel, ô lavarout : Na dré eunn armé, na dré ann ners, hogen dré va spéred, émé Aotrou ann arméou.\n7. Piou oud-hé, ménez brâz, dirâk Zorobabel ? Kompézet é vézi : hag hén̄ a dennô ar penn méan, hag a geido ar c’haerded oud ar c’haerded.\n8. Ha gér ann Aotrou a zeûaz d’in, ô lavarout :\n9. Daouarn Zorobabel hô deûz diazézet ann ti-man̄, hag hé zaouarn hé beûr-c’hrai : ha c’houi a wézô pénaoz aotrou ann arméou en deûz va c’haset étrézég enn-hoc’h.\n10. Râk piou a zispriz ann deisiou bihan ? hî en em laouénai, hag a wélô ar méan stéan é dourn Zorobabel. Ar seiz-zé eo seiz lagad ann Aotrou, péré a réd dré ann douar holl.\n11. Ha mé a gomzaz, hag a lavaraz d’ézhan̄ : Pétrâ eo ann diou wézen-olived-zé, a zô enn tu déou d’ar c’han̄toler, hag enn tu kleiz d’ézhan̄ ?\n12. Ha mé a gomzaz eunn eil wéach, hag a lavaraz d’ézhan̄ : Pétrâ eo ann diou vôden gwéz-olived, a zô oud ann daou vég aour, é péré éma ar c’haniou aour dré béré é réd ann éôl ?\n13. Hag hén̄ a gomzaz ouz-in, ô lavarout : Ha na ouzoud-dé két pétrâ eo ar ré-zé ? Ha mé a lavaraz : Na ouzoun két, va aotrou.\n14. Hag hén̄ a lavaraz din : Ar ré-zé eo ann daou vab éôliet a zô savet dirâk trec’her ann douar holl.\nDiwar-benn al lévr a nîch.\n1. Ha mé a drôaz, hag a zavaz va daoulagad : ha chétu é wéliz eul levr-rollet hag a niché.\n2. Hag ann éal a lavaraz d’in : Pétrâ a wélez-dé ? Ha mé a lavaraz : Mé a wél eul levr-rollet hag a nîch ; eûz a ugen̄t ilinad a héd, hag eûz a zég ilinad a léd.\n3. Hag hén̄ a lavaraz d’in : Ar valloz eo a zô deûet er-méaz war c’horré ann douar holl : râk pép laer a vézô barnet, ével ma eo skrivet enn-han̄ : ha pép touer a vézô barnet ivé diout-han̄.\n4. Hé zigas a rinn, émé Aotrou ann arméou : hag hén̄ a zeûi é tî al laer, hag é tî ann hini a dou é gaou em hanô : hag hen̄ a choumô é kreiz hé dî, hag é vévézô anézhan̄, hag hé goat, hag hé vein.\n5. Hag ann éal a gomzé enn-oun a iéaz er-méaz, hag a lavaraz d’in : Saô da zaoulagad, ha gwél pétrâ eo ann dra-zé a ia er-méaz.\n6. Ha mé a lavaraz : Pétrâ eo ? Hag hen̄ a lavaraz : Eur pôd a ia â er-méaz. Hag hén̄ a lavaraz c’hoaz : hô lagad eo enn douar holl.\n7. Ha chétu é oé douget eur poéz ploum, ha chétu eur c’hrég a oa azézet é-kreiz ar pôd.\n8. Hag hen̄ a lavaraz : Houn-nez eo ar fallagriez. Hag hén̄ a daolaz anézhi é-kreiz ar pôd, hag a lékéaz ar poéz ploum war hé c’hénou-hén̄.\n9. Ha mé a zavaz va daoulagad, hag a zellaz : ha chétu diou c’hrég a zeûaz er-méaz ; hag ann avel a c’houézé enn hô diou-askel ; râk diou-askel hô doa ével diou-askel skoul : hag hi a c’horrôaz ar pôd étré ann douar hag ann én̄v.\n10. Ha mé a lavaraz d’ann éal a gomzé enn-oun : Péléac’h é tougon̄t-hi ar pôd ?\n11. Hag hén̄ a lavaraz d’in : Évit ma vézô savet eunn tî d’ézhan̄ é brô Sennaar, ma vézô startéet, ha lékéat énô war hé ziazez hé-unan.\nGwélédigez ar pevar c’harr.\n1. Ha mé a drôaz, hag a zavaz va daoulagad, hag a zellaz : ha chétu pevar c’harr a zeûé er-méaz eûz a greiz daou vénez : hag ar ménésiou-zé a oa ménésiou arem.\n2. Oud ar c’hen̄ta karr éz oa kézeg gell, hag oud ann eil karr kézek dû.\n3. Hag oud ann trédé karr kézeg gwenn, hag oud ar pevaré karr kézek brîz, ha kré.\n4. Ha mé a gomzaz, hag a lavaraz d’ann éal a gomzé enn-oun : Pétrâ eo ar ré-zé, va aotrou ?\n5. Hag ann éal a respoun̄taz, hag a lavaraz d’in : Ar ré-zé eo ar péder avel ann én̄v, a ia er-méaz, évit sével dirâk trec’her ann douar holl.\n6. Ar c’hézek dû a iéaz er-méaz war-zû brô ann han̄ter-nôz ; hag ar ré wenn a iéaz war hô lerc’h ; hag ar ré vrîz a iéaz er-méaz war-zû brô ar c’hrésteiz.\n7. Hôgen ar ré gréva anézhô a iéaz er-méaz, hag hî a glaské mon̄t ha rédek dré ann douar holl. Hag hén a lavaraz : It, ha rédit dré ann douar holl. Hag hî a rédaz dré ann douar holl.\n8. Hag hén̄ a c’halvaz ac’hanoun, hag a gomzaz ouz-in, ô lavarout : Chétu ar ré a zô éat er-méaz war-zû brô ann han̄ter-nôz hô deûz lékéat da éhana va avel é brô ann han̄ter-nôz.\n9. Ha gér ann Aotrou a zeûaz din, ô lavarout :\n10. Kémer digan̄d ar ré a zô bét dizouget, digan̄t Holdai, digan̄t Tobias, ha digan̄d Idaias, péré a zô deuet eûz a Vabilon : ha té a zeûi enn deiz-zé, hag éz î é ti Josias mâb Sofonias.\n11. Hag é kéméri aour hag arc’han̄t, hag é ri kurunennou, a likii war benn Jésus mâb Josédek ar bélek-brâz ;\n12. Hag é komzi out-han̄, ô lavarout : Ével-henn é komz Aotrou ann arméou, ô lavarout : Chétu ann dén a zô hanvet ar sav-héol : anézhan̄ hé-unan é vézô ganet, hag hén̄ a zavô eunn templ d’ann Aotrou.\n13. Sével a rai eunn templ d’ann Aotrou : hag hén̄ a zougô ar c’hloar, hag a azézô, hag a aotrouniô war hé drôn : ar bélek a vézô ivé war hé drôn, hag eur c’huzul a béoc’h a vézô étré-z-hô hô daou.\n14. Ar c’hurunennou-zé rôet gan̄d Hélem, gan̄t Tobias, gan̄d Idaias, ha gan̄t Hem mâb Sofonias, a vézô da én̄vor é templ ann Aotrou.\n15. Hag ar ré a zô pell a zeûi, hag a zavô gan-é-hoc’h templ ann Aotrou : ha c’houi a wézô pénaoz Aotrou ann arméou en deûz va c’haset étrézég enn-hoc’h. Hôgen kémen̄t-sé a vézô, mar sélaouit mouéz ann Aotrou hô Toué.\nAnn Aotrou a zistaol iuniou ar Iuzevien.\n1. Er pevaré bloaz eûz ar roué Darius, é teûaz gér ann Aotrou da Zac’harias, er pevaré deiz eûz ann naved mîz, hanvet Kasleu ;\n2. Pa gasaz Sarasar, ha Rogommelech, hag ann dûd a oa gan̄t-han̄, da di Doué, évit pédi dirâg ann Aotrou.\n3. Évit komza out béleien tî Aotrou ann arméou, hag oud ar broféded, ô lavarout : Ha réd eo c’hoaz d’é-omp gwéla er pempved mîz ; ha nî a dlé en em zan̄téla, ével ma hon eûz gréat a-zoug kémen̄d a vloavésiou ?\n4. Neûzé gér Aotrou ann arméou a zeûaz d’in, ô lavarout :\n5. Komz oud holl bobl ar vrô, hag oud ar véléien, ô lavarout : Pa hoc’h eûz iunet, ha pa hoc’h eûz gwélet er pempved hag er seizved mîz a-zoug ann dék vloaz ha trî-ugen̄t-zé, hag évid-oun eo hoc’h eûz iunet ?\n6. Ha pa hoc’h eûz debret, ha pa hoc’h eûz évet, ha né két évid-hoc’h, évid-hoc’h hoc’h-unan hoc’h eûz debret, hag hoc’h eûz évet ?\n7. Ha né két ar ré-zé ar geriou en deûz lavaret ann Aotrou dré c’hénou ar broféded ken̄t, pa oa c’hoaz Jéruzalem leûn a dûd, ha pa oa pinvidik, hî hag ar c’heriou war he zrô, ha pa oa leûn a dûd ar c’hrésteiz hag ar c’hompézennou ?\n8. Ha gér ann Aotrou a zeûaz da Zac’harias, ô lavarout :\n9. Ével-henn é komz Aotrou ann arméou, ô lavarout : Barnit hervez ar wirionez, ha ra vézô pép-hini ac’hanoc’h trugarek ha trugarézuz é-kén̄ver hé vreûr.\n10. Na vac’hit nag ann in̄tan̄vez, nag ann emzivad, nag ann diavésiad, nag ar paour : ha na vennet két eunn dén a zroug enn hé galoun oud hé vreûr.\n11. Hôgen né két fellet d’ézhô lakaad évez, hag hî hô deûz troet hô c’hein enn eur von̄t-kuît, hag hô deûz pounnéréet hô diskouarn évit na glevchen̄t két.\n12. Hag hî hô deûz lékéat hô c’haloun ével ann diaman̄t, évit na glevchen̄t két al lézen nag ar geriou en doa kaset Aotrou ann arméou enn hé spéred dré c’hénou ar broféded ken̄t : hag eo savet eunn drouk brâz é Aotrou ann arméou.\n13. Hag eo bét c’hoarvézet ével ma en deûz lavaret, hag hî n’hô deûz két sélaouet : ével-sé é c’harmin̄t, ha na zélaouinn két out-hô, émé Aotrou ann arméou.\n14. Ha mé em eûz hô skiñet dré ann holl rouan̄télésiou ha na anavézin̄t két : hag ar vrô a zô bét disman̄tret enn abek d’ézhô, enn hévélep doaré n’az â, na na zeû den dre-z-hi : hag hî hô deûz trôet eur vrô dudiuz enn eunn distrô.\nAr boblou a-ziavéaz en em unanô gan̄t bugalé Juda.\n1. Ha gér Aotrou ann arméou a zeûaz d’in, ô lavarout :\n2. Ével-henn é lavar Aotrou ann arméou : Eunn oaz brâz em eûz bét évit Sion : oaz ha droug a zô bet savet enn-oun évit-hi.\n3. Ével-henn é lavar Aotrou ann arméou : Distrôet ounn out Sion, hag é chouminn é-kreiz Jéruzalem : ha Jéruzalem a vézô galvet kéar a wirionez, ha ménez Aotrou ann arméou, ar ménez san̄tel.\n1. Béac’h gér ann Aotrou é douar Hadrac’h, hag é holl breûriézou Israel a zô trôet oud ann Aotrou.\n2. Émat ivé enn hé harzou, ha Tir, ha Sidon : ô véza ma hô deûz fougéet gan̄t hô furnez.\n3. Tir é deûz savet kréou évit-hi : berniet é deûz ann arc’han̄t ével poultr, hag ann aour ével fan̄k ar ruou.\n4. Chétu ann Aotrou a biaouô anézhî, hag a vrévô hé ners er môr ; hag hî a vézô loun̄ket gan̄d ann tân.\n5. Askalon a wélô kémen̄t-sé, hag hî é dévézô aoun ; ha Gaza ivé, hag hî é dévézô doan ; hag Akkaron ivé, hag hî é deûz kollet hé géd : ha Gaza a vézô diroué, hag Askalon didud.\n6. Ann diavésiad a azézô é Azot, ha mé a ziskarô rogoni ar Filistined.\n7. Ha mé a dennô hé wâd eûz hé c’hénou, hag hé argarzidigésiou eûz a greiz hé zen̄t ; hag hén̄ a vézô dilézet d’hon Doué : ével dûg é vézô é Juda, hag Akkaron ével eur Jébuséad.\n8. Ha mé a lakai enn-drô d’am zî va brézélidi, péré a iélô hag a zeûi ; hag ar preizer na dréménô mui enn hô c’hreiz, ô véza ma émin̄t bréman̄ dirâk va daoulagad.\n9. Trîd-kaer, merc’h Sion, en em laouéna, merc’h Jéruzalem : chétu da roué a zeû d’az kavout, hag hén reiz, ha salver : paour eo, ha piñet war eunn azénez, ha war ébeul ann azénez.\n10. Dispenna a rinn kirri Éfraim, ha kézek Jéruzalem, hag ar gwarégou brézel a vézô torret : ar péoc’h a embannô é-touez ar brôadou, hag hé c’halloud a iélô eûz a eûr môr bétég ar môr all, eûz ar ster bétég harzou ann douar.\n11. Té ivé dré wâd da gévrédigez éc’h eûz tennet da sklaved er-meaz eûz al lenn dizour.\n12. Distrôit d’hô kréou, c’houi sklaved leûn a c’héd ; daou-gémen̄t a rôinn d’id ével m’en diouganann hiriô.\n13. Steñet em eûz Juda ével eur warek, hag em eûz leûniet Éfraim : lakaad a rinn da zével da vipien, ô Sion, a-énep da vipien, ô Grésia : da lakaad a rinn ével klézé ar ré gré.\n14. Ann Aotrou Doué a vézô gwélet a-ziouc’h d’ézhô ; hé zaez a iélô er-méaz ével ar foeltr ; ann Aotrou Doué a zonô gan̄d ar c’horn-boud, hag a gerzô é korventennou ar c’hrésteiz.\n15. Aotrou ann arméou hô gwarézô : hag hî a loun̄ko hag a drec’hô gan̄t mein hô batalm : hî a évô hag a vézvô ével gan̄t gwîn ; leûniet é vézin̄t ével kôpou, hag ével korniou ann aoter.\n16. Hag ann Aotrou hô Doué a zieûbô anézhô enn deiz-zé, ével tropel hé bobl : râg ével mein san̄tel é vézin̄t savet enn hé zouar.\n17. Râk pétrâ en deûz ann Aotrou a vâd hag a gaer, német gwiniz ar ré-zilennet, hag ar gwîn a laka ar gwerc’hézed da en̄géhen̄ta.\nN’eûz némed ann Aotrou a hell rei ar péz a c’houlenneur.\n1. Goulennit glaô digan̄d ann Aotrou enn diskar-amzer, hag ann Aotrou a lakai da gouéza erc’h, hag a rôi d’é-hoc’h glaveier brâz, ha géot é park pép-hini ac’hanoc’h.\n2. Râg ann idolou hô deûz lavaret traou gwân, ann diouganérien hô deûz gwélet traou gaou, hag ann huvréerien hô deûz komzet enn-aner : enn-aner ivé hô deûz rôet hô dizoan : râk-sé eo bét kaset va fobl ével eunn tropel : glac’haret eo bet, ô véza n’en doa két a véser.\n3. War ar véserien eo bét savet va frouden, hag é emwélinn ar vouc’hed : râg Aotrou ann arméou en deûz emwélet hé dropel, ti Juda ; hag hén̄ en deûz hô lékéat ével hé varc’h a fougé er brézel.\n4. Anézhan̄ é teûi ar c’hoñ, anézhan̄ ar peûl, anézhan̄ ar wareg a vrézel ; anézhan̄ é teûi pép preizer kévret.\n5. Hag hî a vézô ével tûd-kré péré a vâc’h fan̄k ann hen̄chou enn emgann : hag hî a vrézélékai, ô véza ma vézô ann Aotrou gan̄t-hô ; hag é tispennin̄t ar varc’heien.\n15. Hag ann Aotrou a lavaraz din : Kémer c’hoaz holl arwésiou eur meser foll.\n16. Râk chétu é likiinn da zével war ann douar eur meser, péhini na emwelô két ann dan̄vad dilézet, na glaskô két ann hini dian̄ket, na iac’hai két ann hini klan̄v, na vagô két ann hini a vézô enn hé zâ, a zebro kîg ar ré-lard, hag a dorrô hô ivinou.\n17. O méser, ô idol, a zilez ann tropel : ar c’hlézé a gouézô war hé vréac’h, ha war hé lagad déou : hé vréac’h a zizéc’hô hag a wévô, hag hé lagad déou a gouézô enn dévalien hag enn amc’houlou.\nSpéred a drugarez skiñet war di David ha war dud Jéruzalem.\n1. Béac’h gér ann Aotrou war Israel. Ével-henn é lavar ann Aotrou, péhini en deûz lédet ann én̄v, péhini en deûz diazézet ann douar, ha péhini en deûz doaréet enn dén, spéred ann dén.\n2. Chétu mé a lakai Jéruzalem, évid ann holl boblou trô-war-drô, ével dôr eunn davarn : Juda hé-unan a c’hrounnô Jéruzalem.\n3. Hôgen chétu pétra a c’hoarvézô : Enn deiz-zé é likiinn Jéruzalem da véza eur méan pounner brâz évid ann holl boblou : kémen̄d-hini a fellô d’ézhan̄ hé zével a vézô blon̄set ha roget ; hag holl vrôadou ann douar en em strollô enn hé énep.\n4. Enn deiz-zé, émé ann Aotrou, é skôinn gan̄d bâd ann holl gézek, ha gan̄d diboell ar varc’heien : war di Juda é tigorinn va daoulagad, hag holl gézeg ar boblou a skôinn gan̄d dallen̄tez.\n5. Ha duged Juda a lavarô enn hô c’haloun : Ra vézô da ners d’in tûd Jéruzalem é Aotrou ann arméou hô Doué.\n6. Enn deiz-zé é likiinn duged Juda ével eur c’héf tân enn eur c’hoad, hag ével eur c’houlaouen er c’hôlô : hag hî a loun̄kô a zéou hag a gleiz ann holl boblou trô-war-drô : ha Jéruzalem a vézô leûn a dûd c’hoaz enn hé léac’h ken̄t, é Jéruzalem.\n7. Hag ann Aotrou a zieûbo teltou Juda, ével er penn-ken̄ta ; évit na fougéô két tî David gan̄t rogoni, ha na zavô két tud Jéruzalem a-énep Juda.\n8. Enn deiz-zé ann Aotrou a warézô tûd Jéruzalem, hag ann toc’hora anézhô enn deiz-zé a vézô ével David : ha tî David a vézô ével tî Doué, ével éal ann Aotroû dirâg hô daoulagad.\n9. Hag ével-henn é c’hoarvézô enn deiz-zé : dispenna a rinn ann holl vrôadou a zeûi a-énep Jéruzalem.\n10. Ha mé a skiño war di David, ha war dud Jéruzalem, eur spéred a drugarez hag a béden : hag hî a zellô ouz-in, mé péhini hô dévézô toullet : gwéla a rain̄t dourek, ével ma wéleur war eur penn-her : keinvani a rain̄t, ével ma keinvaneur war varô eur c’hen̄ta-ganet.\nll. Enn deiz-zé é vézô eur c’han̄v braz é Jéruzalem, é doaré kan̄v Adadremmou é kompézen Mageddon.\n12. Hag ar vrô a vézô é kan̄v : ann tiadou hag ann tiadou enn hô zû : tiadou tî David enn hô zû, hag hô gragez enn hô zû :\n13. Tiadou tî Natan enn hô zû, hag hô gragez enn hô zû : tiadou tî Lévi enn hô zu, hag hô gragez enn hô zû : tiadou tî Sémei enn hô zu, hag hô gragez enn hô zû :\n14. Ann holl diadou all, ann tiadou hag ann tiadou enn hô zû, hag hô gragez enn hô zû.\nMéser skôet. Den̄ved skiñet.\n1. Enn deiz-zé é vézô eur feun̄teun digor da dî David, ha da dûd Jéruzalem, évit gwalc’hi saotr ar péc’her hag ar c’hrég enn hé misiou.\n2. Hag ével-henn é c’hoarvézô enn deiz-zé, émé Aotrou ann arméou : Lémel a rinn hanvou ann idolou diwar ann douar, ha na vézô mui a goun anézhô : tenna a rinn eûz ann douar ar fals-broféded, hag ar spéred louz.\n3. Hag ével-henn é c’hoarvézô : Mar teû eur ré da ziougani pelloc’h, hé dâd hag hé vamm péré hô deûz hé c’hanet, a lavarô d’ézhan̄ : Na vévi két : râg gevier éc’h eûz lavaret é hanô ann Aotrou ; hag hé dâd hag hé vamm péré hô deûz hé c’hanet, a doullô anézhan̄, pa en dévézô diouganet.\n4. Hag ével-henn é c’hoarvézô : Enn deiz-zé pép-hini eûz ar broféded-zé pa ziouganô, a vézô mézékéet gan̄d hé wélédigez hé-unan : n’en em c’hôlôin̄t mui gan̄t seier reûn évit touella :\n5. Hôgen pép-hini anézhô a lavarô : N’ounn két eur profed, eul labourer douar ounn : râk skouér Adam em eûz heuliet adalek va iaouan̄ktiz.\n6. Hag é vézô lavaret d’ézhan̄ : Pétrâ eo ar gouliou-zé a zô é-kreiz da zaouarn ? Hag hén̄ a lavarô : Ével-sé ounn bét gouliet é tî ar ré a garé ac’hanoun.\n7. Dihun, ô klézé, a-énep va meser, hag a-éneb ann dén en em stag ouz-in, émé Aotrou ann arméou : skô war ar meser, hag ann dén̄ved a vézô akiñet : hag é tistrôinn va dourn étrézég ar ré vihan.\n8. Enn douar holl é vézô, émé ann Aotrou, diou rann, a vézô skiñet, hag a iélô da-gét ; hag eunn drédé rann hag a choumô.\n9. Ann drédé rann a gasinn a-dreûz d’ann tân, hag é tevinn anézhô ével ma teveur ann arc’han̄t, hag é arnodinn anézhô ével ma arnodeur ann aour. Hî am galvô dré va hanô, ha mé a glevô out-hô. Mé a lavarô : Va fobl oud ; hag hî a lavarô : Ann Aotrou eo va Doué.\nÉnébourien Jéruzalem a zeûi da azeûlierien d’ann Aotrou.\n1. Chétu é teûi deisiou ann Aotrou, hag é vézô rannet da ziwiskou enn da greiz.\n2. Ann holl vrôadou a strollinn évit brézélékaat out Jéruzalem : ar géar a vézô kéméret, ann tiez a vézô preizet, hag ar gragez a vézô gwallet : ann han̄ter eûz a géar a iélô er-méaz é sklavérez, hag ann dilerc’h eûz ar bobl na vézô két kaset-kuît eûz a géar.\n3. Hag ann Aotrou a iélô er-méaz, hag a vrézélékai oud ar brôadou-zé, ével ma en deûz brézélékéet é deiz ann emgann.\n4. Hag hé dreid a zavô enn deiz-zé war vénez Olived, a zô râg-énep da Jéruzalem war-zû ar sâv-béol : ménez Olived oc’h en em ranna dré hé greiz, war-zû ar sâv-héol, ha war-zû ar c’hûs-héol, a lézô eunn digor brâz ; hag ann han̄ter eûz ar ménez en em daolô war-zû ann han̄ter-nôz, hag ann han̄ter all war-zû ar c’hrésteiz.\n5. Ha c’houi a dec’hô étrézé traon̄ien ar ménésiou, rak traon̄ien ar ménésiou a vézô tôst : ha c’houi a dec’hô, ével ma hoc’h eûz tec’het a zirâg ar c’hrén-douar é deisiou Ozias roué Juda : hag ann Aotrou va Doué a zeûi, hag ann holl zen̄t gan̄t-han̄.\n6. Hag ével-henn é c’hoarvézô enn deiz-zé : na vézô két a c’houlou, hôgen iénien ha réô.\n7. Eunn deiz a vézô, hag a zô anavézet gan̄d ann Aotrou, ha na vézô na deiz na nôz : ha war ar pardaez é vézô ar goulou.\n8. Hag ével-henn é c’hoarvézô enn deiz-zé : Doureier béô a iélô er-méaz eûz a Jéruzalem : ann han̄ter anézhô a rédô war-zû môr ar sâv-héol, hag ann han̄ter all war-zû môr ar c’hûs-héol : enn han̄v hag er goan̄v é vézin̄t.\n9. Hag ann Aotrou a vézô da roué war ann douar holl : enn deiz-zé ann Aotrou a vézô unan, hag hé hanô a vézô unan.\n10. Hag ann holl vrô a zistrôi bétég ann distrô, eûz a grec’hien Remmon bétég ar c’hrésteiz eûz a Jéruzalem : hag hî a vézô gorrôet, hag a choumo enn hé léac’h, eûz a berz Ben̄jamin bété léac’h ar porz ken̄ta, ha bété porz ar c’hoñou ; hag eûz a dour Hananéel bété gwaskellou ar roué.\n11. Hag hî a choumô enn-hi, ha na vézô mui a argarzidigez : hôgen Jéruzalem a arzaôô gan̄t kréd.\n12. Ha chétu ar gouli a skôi ann Aotrou war ann holl vrôadou, péré hô deûz brézélékéet out Jéruzalem : kîk pép hini anézhô a vézô bévézet hag hî war hô zreid, hô daoulagad a vreinô enn hô zoullou, hag hô zéôd a zizec’hô enn hô génou.\n13. Enn deiz-zé é lakai ann Aotrou da zével eur c’héflusk brâz enn hô zouez : ann eil a gémérô dourn égilé, hag ar breûr a lakai hé zourn war zourn hé vreûr.\n14. Hôgen Juda a vrézélékai out Jérusalem : hag é vézô gréat eunn dastum brâz eûz a vadou ann holl vroadou trô-war-drô, aour, hag arc’han̄t, hag eul lôd brâz a ziḻad.\n15. Ha disman̄tr ar c’hézek, hag ar muled, hag ar c’han̄valed, hag ann azéned, hag ann holl loéned a vézô er c’hamp, a vézô hén̄vel oud ann disman̄tr-man̄.\n16. Ar ré holl péré a vézô choumet eûz ann holl vrôadou a vézô bét savet out Jéruzalem, a biñô bép ploaz évid azeûli ar roué, Aotrou ann arméou, hag évit lida goél ann teltou.\n17. Hag ével-henn é c’hoarvézô : Piou-bennâg eûz a diadou ar vrô ha na biñô két da Jéruzalem, évid azeûli ar roué, Aotrou ann arméou, na gouézô két a c’hlaô war-n-ézhan̄.\n18. Mar béz eunn tiad-bennâg eûz ann Éjipt ha na biñô két, ha na zeûi két di : na gouézô két a c’hlaô war-n-ézhô ; hag hî a vézô skôet gan̄d ann hévélep disman̄tr a gouézô a berz ann Aotrou war ann holl vroadou péré na biñin̄t két évit lida goél ann teltou.\n19. Hen-nez é vézô kastiz péc’hed ann Éjipt, ha kastiz péc’hed ann holl vrôadou, péré na vézin̄t két bét piñet évit lida goél ann teltou.\n20. Enn deiz-zé, kémen̄d a vézô war wesken ar marc’h a vezô gwéstlet d’ann Aotrou : hag ar c’haoteriou a vézô ker paot é ti ann Aotrou, hag ar c’hôpou dirâg ann aoter.\n21. Ann holl gaoteriou é Jéruzalem hag é Juda a vézô gwéstlet da Aotrou ann arméou : ha kémen̄d hini a rai sakrifisou, a zeûi, a gémérô anézhô, hag a lakai da boaza enn-hô : ha na vézô mui a varc’hadour é ti Aotrou ann arméou enn deiz-zé.\nAdtapet diwar « https://br.wikisource.org/w/index.php?title=Bibl/Levr_Zac’harias&oldid=63284 »\nKemmoù diwezhañ degaset d'ar bajenn-mañ d'an 16 Mae 2014, da 22:40.


Buhez ar Zent. page 169. Encyclopédie Marikavel.\npages 169, 170, 171\nGant e zaou oanig, da lavaret eo, e zaou vab, Gwe'zenok ha Jakut, hag o mamm Gwenn, hag eun nebeudik tud-all, e treuzas mor Breiz, oc'h ober hent warzu Bro-Arvor, a oa disheoliet mat d'ar c'houlz-ze gant ar c'hoajou bras a c'holoe anezi eus an eil penn d'egile.\nDouaran ' reas en porz Brehak, war-dro pemp heur diouz an abarde. En em lakat a reas raktal d'ober eur bale en douarou tostan. Dizoloi a reas eur mêzou, bras awalc'h da c'hallout sevel ennan eur ploue, gwaskedet gant ar c'hoajou, klozet tro-dro gant ar strouez ha douret gant dour stêr ar Gwad. Sevel a reas eno e lojeiz. »\nHepdale, niver ar re a oa gantan a greskas. Eleiz a zanve o devoa : Ploufregan, ar gentan parouz pe ar c'hentan Ploue a zo hano anezan en Breiz, a oa savet (460).\nDa seiz vla, Gwennole a oe kaset d'ar skol gant sant Budok, da enezen Laure. Gwech an amzer, ar pôtr a deue, koulskoude, da welet e gerent, hag eun dro bennak da vihanan, e c'hoarvezas eun neventi, epad ma oa er gêr, hag a roas da anaout ar c'halloud an evoa dirak Doue.\nEul leo diouz Ploufregan, en park an derven, e oa deut da chom eur Breizad-all, e hano Rhigall. Na Fregan, na Rhigall ne oant gwell droet gant al labour-douar; troetoc'h kalz e oant gant ar c'hezeg. Hogen, en amzer-ze, e oa kezeg goue, a vandennou, o redek en dônder ar c'hoajou; gant dreven ha lien e veze tapet ha kabestret ar re yaouankan ha stummet kaeran, ha, dre forz preder e teued a benn d'o donvât.\nFregan ha Rhigall a deuas evelse da gaout peb a varchosiad kezeg kaer; mes dalc'h-mat e save tabut etreze da c'hout da biou oa ar re vuhannan. Setu m'en em glevjont eta, eun devez, d'ober eur redadeg gant ar re wellan a bep tu. Kement-se a oe grêt, da gredi eo, war an trêz; reier an torrôd oa ar pal. Pôtred yaouank skanv a bign war ar c'hezeg, mes ar re-man, o vezan ne oa ket barrek kaer ar re a oa gante, e lec'h mont war eun gant o hent, a yee a-gle hag a-zeou. Eur marc'h hepken, war e gein Maël, mab yaouank Konomaël, gwestegnet ha reizet gwelloc'h gani e varc'heg, a gerz eun tenn etrezek al lec'h a oa da dizout.\nTud Fregan, o welet kement-se, o vezan ma oa Maël diouz o zu, a oa lorc'h ennê hag a lakas an hekleoiou tro-war-dro da dregerni gant o youc'hadennou laouen.\nMes siouaz, ar marc'h, o tostât ouz ar pal, a zirollas hag a yeas, a benn-kaer, d'en em strinkan war ar reier elec'h m'en em lazas. Ar marc'heg, stlapet d'an traou ha torret e izili. a gollas e anaoudegez, ha darn a gredas e oa maro. Neuze, al levenez a droas en gouelvan.\nGwennole an evoa neuze ugent vla. Daou vla goude, e kimiadas diouz e vestr karet hag e teuas, gant unnek eus e ziskibien, da ziazezan ar c'hentan lann pe ar c'hentan manati a zo hano anezan war douar Breiz-Izel; hini Landevennek.\n« Savet eo en eul lec'h klouar ha brao. Ar c'hentan a wel er vro ar bleuniou o tigeri, an divezan a wel an deliou o kouezan, eul liorz gwaskedet ouz peb avel ha marellet gant bleuniou a bep liou. »\nEno, Gwennole hag e vreudeur a ziskaras gwe, a zavas eun iliz ha peb a beniti endro d'ezi, a droas an douar hag a hadas anezan.\nAr re gentan oant o tont da chom er c'horn-douar-ze; kemer a rejont ar pez a blije d'eze. Ar vrud eus Landevennek hag eus e abad a yeas betek Kemper elec'h ma oa ar roue Grallon o chom.\nGrallon ha Gwennole a deuas da vezan mignoned bras, ha labourât a rejont o-daou da gristenan Bro-Gerne ha da ziazezan eur gador-eskob en Kemper, gant Korantin war-nezi, da gentan.\nDaoust ma oa trec'h, hag a-bell, d'e venec'h, dre e c'halloud hag e ouiziegez, Gwennole a oe bepred izel a galon, evel eur bugel, ha troet gant ar binijen. Bara heiz oa e vagadurez; eur c'holc'hedad krec'hin gwez e wele; epad ar c'hoareiz, ne gemere nemet daou bred er zun.\nMes daoust ma oa striz en e genver e-unan, ne oa ket rok en kenver ar re-all ; ne oa ket uheloc'h an eil ger d'ezan evit egile. Bepred e veze laouen ha netra n'helle strafllhan e ene.\nGwennole a varvas er bla 532. O c'houzout e oa tost d'e dremenvan, daoust ne oa ket klanv c'hoaz, e vodas e venec'h hag e kimiadas dioutê. Goude-ze, e lavaras an oferen hag e kommunias dindan doareou ar bara hag ar gwin. Neuze, en e zav en kreiz an ôter, harpet war daou eus e venec'h, e tremenas hep poan, d'an 3 a viz meurz.\nSant Gwennole a veze laouen dalc'h-mat; e boaniou an evoa koulskoude, evel ma 'n eus pep den, mes n'hellent ket noazout ouz peuc'h e ene; kemeromp skouer warnezan, rak an dristidigez a zo unan eus ar c'hlenvejou gwasan a c'hell kregi en den !\nAn dristidigez a bella ar Spered-Santel, rak ar Spered-Santel eo al levenez memes, hag abalamour da ze, e ve lavaret eus eun den hag an eus levenez gwalc'h e galon, eo laouen evel ar Spered-Santel.\nAn dristidigez, ma lak ar Spered- Santel da bellât diouz an ene, n'eus ket par d'ezi, war dâl eun den, kennebeut, evitl akat an drouk-spered da dostàt outan.\nBep gwech m'en em laoaennaomp herve Doue, bep gwech e roomp eur laz d'an drouk-spered, eme Origen. Quoties in Deo gaudemus, toties dîabolum flagellamus.\nAn dristidigez, ma ra droug ha droug bras d'an ene, ne ra ket a vad d'ar c'horf kennebeut, pell ac'hane. Ma lak an ene da gouezan prim etre skilfou an drouk-spered, e lak ive ar c'horf da gouezan en tenvalijen ar be, kentoc'h evit ne oa dleet : an dristidigez eo c'hoar ar follente.\nGwelet ho peus bet, marteze, ar c'hreiz hag an traou eus ar meneziou uhel, goloet a goumoul, skoet gant barruu arne spontus, epad ma ve o c'hribennou beuzet en sklerijen dudius an heol. Evelse e tle bezan hon ene, en kreiz hon brasan poaniou a gorf, a spered, pe a galon; laouen bepred, ha daoust da bep tra, rak, eme sant Fransez a Zal, eur zant trisl a zo trist e zantelez.


Rage Against the Machine o seniñ e-pad Big Day Out (2008) e Melbourne\nRage Against the Machine (R.A.T.M.) a zo ur strollad rok amerikan krouet e 1990 e Los Angeles gant Tom Morello ha Zack de La Rocha. O sonerezh a zo ur meskaj metal rap ha funk. Gant sikour Tim Commerford ha Brad Wilk e voe ur strollad a-bouez er bloavezhioù 1990 betek ma paouezfent da c'hoari sonerezh asambles er bloavezhioù 2000.\n2.1 1991:Ganedigezh ar strollad\n2.2 2000: Dispartiñ ar strollad\n3.1 Rage against the machine (1992)\n3.2 Evil Empire (1996)\n3.3 The Battle of Los Angeles (1999)\nAbaoe krouidigezh ar strollad n'ez eus ket bet a cheñchamantoù a-fet sonerien\nZack de La Rocha : kan\nTom Morello : gitar tredan\nTim Commerford : gitar boud hag eil kan\nBrad Wilk : taboulinoù\n1991:Ganedigezh ar strollad[kemmañ | kemmañ ar vammenn]\nKrouidigezh R.A.T.M. zo bet graet a-drugarez da gejadenn Zack de La Rocha ha Tim Commerford. An daou anezho a oa er skol asambles ha mignoned e oant. Zack de La Rocha hag a oa plijet kalz gant ar sonerezh a lak e vignon da c'hoari gitar boud. E-keit-se e krouas Zack de La Rocha ur strollad anvet "Inside Out" e 1988 ; met ar strollad ne badas ket pell dre fazi ar gitarour Vic DiCara a guitas ar strollad e 1991.\nE-keit-se, Tom Morello a oa o seniñ gitar e Libertyville, en Illinois, e-barzh meur a strollad e-giz “Electric Sheep”, gant gitarour Tool, Adam Jones. Pa erruas Tom Morello e Los Angeles, gant ar c'hoant krouiñ ur strollad rok, en em gavout a reas gant Zack de La Rocha e-barzh ur c'hleub rap.\nWar-lerc'h e respontas Brad Wilk da gemennadenn ar strollad a oa war glask evit un tabouliner ha, da echuiñ, Zack de la Rocha a bedas e vignon Tim commerford evit c'hoari gitar boud ganto.\n2000: Dispartiñ ar strollad[kemmañ | kemmañ ar vammenn]\nDa vare krouidigezh “The Battle of Los Angeles”, teirvet bladenn studio ar strollad, e embannas Zack de la Rocha e oa e soñj da baouez gant R.A.T.M.. E fin 2000 e oa, displeget en doa e oa evit kregiñ gant ur raktres disheñvel, dre ma vanke mui-ouzh-mui awen d’ar strollad abaoe ar bladenn “Evil Empire”. Evit kimiadiñ, ar strollad a roas div sonadeg e Los Angeles anvet "Live at the Grand Olympic Auditorium". Krouet e voe un DVD hag ur bladenn diwar ar sonadegoù-se. Peurrest ar strollad a savo ur strollad anvet “Audioslave” gant Chris Cornell, kaner kozh “Soundgarden”. E-keit-se e oa Zack de la Rocha oc’h aozañ ur bladenn e-unan.\n2007:Adaozadur[kemmañ | kemmañ ar vammenn]\nE miz Genver 2007, ar strollad a embannas e oa prest da adkregiñ. An abeg pennañ d’ar c’houlz-se a vije termen ar strollad “Audioslave”. Tud all a lavare e vije bet ar strollad R.A.T.M. gant ar c’hoant krouiñ un abadenn arvestus evit dilennadegoù prezidantel 2008 e Amerika. Adsavet e oa bet ar strollad evit gouel-veur Kalifornia anvet “Coachella”. D’ar Sadorn 28 a viz Ebrel 2007 e oa bet aozet gant Tom Morello ur sonadeg anvet “The Nightwatchman” hag an deiz war-lerc'h, d’ar Sul 29, pa oa bet R.A.T.M. o seniñ e tibunas Zack de la Rocha un nebeud gerioù, gwall c’hortozet gant an holl, a-enep Bush e koulz ar ganaouenn "Wake Up" :\nTom Morello ha Zack De La Rocha e Coachella, 2007.\n..."A good friend of ours said that if the same laws were applied to U.S. Presidents as were applied to the Nazi's after World War II, then every single one of 'em, every last rich white one of 'em from Truman on, would have been hung to death, and shot. And this current administration is no exception. They should be hung, and tried, and shot. As any war criminal should be. But the challenges that we face, they go way beyond administrations. Way beyond elections. Way beyond every four years of pulling levers. Way beyond that, because this whole rotten system has become so vicious and cruel, that in order to sustain itself, it needs to destroy entire countries, and profit from their reconstruction, in order to survive, and that's not a system that changes every four years, it's a system that we have to break down generation after generation after generation after generation after generation. WAKE UP!"...\nEn holl ar strollad Rage against the machine o deus krouet teir bladenn:\nRage against the machine (1992)[kemmañ | kemmañ ar vammenn]\nWar poltred ar bladenn e weler luc’hskeudenn wenn ha du ul lean boudaat, Thích Quảng Đức, oc’h en em entanañ evit klemm ouzh an diktatouriezh eus Su Viet Nam, sikouret gant SUA da c’houzl-se. Ar poltred-se a ziskouez eus petra vo kaoz er bladenn. Amañ e kavfed poltred ar bladenn Rage against the machine\nEvil Empire (1996)[kemmañ | kemmañ ar vammenn]\nSkeudenn ar bladenn a ziskouez c'hoazh eus petra vo kaoz er bladenn. Gwelet e vez ur bugel livet e-giz skritelloù propaganda an URSS, gwiskamant un haroz doare Superman a zo warnañ. Dindan ar paotr ez eo skrivet “Evil Empire”, al lesanv roet d’an URSS gant Ronald Reagan eo, evit diskouez n'eo ket ken pell a-se ar Stadoù Unanet hag "impalaeriezh an drougober. Amañ e kavfed poltred ar bladenn Evil Empire\nThe Battle of Los Angeles (1999)[kemmañ | kemmañ ar vammenn]\nWar ar bladenn mañ e weler skridachoù ha meilh-dorn savet un den, arouez ar stourm eo. An titl "The Battle of Los Angeles" a zo splann e gemennadenn ivez. Da vare an droiad veur da-heul embann an albom e oa bet adkemeret ar skeudenn-se evit brudañ abadennoù ar strollad e pep kêr gweladennet gante en ur cheñch un tamm an titl : The Battle of “anv ar geriadenn” a oa skrivet ouzh ar skritelloù. Amañ e kavfed poltred ar bladenn The Battle of Los Angeles\nBanniel an EZLN implijet gant ar strollad da vare o sonadegoù.\nHoll destennoù Rage Against The Machine a zo gouestlet kalz d'ar politikerezh, komz a reont ivez eus dreist implijoù ar gevalaouriezh ha gevierezh ar mediaoù.\nAdtapet diwar « https://br.wikipedia.org/w/index.php?title=Rage_Against_the_Machine&oldid=1883764 »\nKemmoù diwezhañ degaset d'ar bajenn-mañ d'an 25 Eos 2020, da 11:51.


Skeudenn ofisiel A. Gore, Jr e 1994\nAlbert Arnold Gore, Jr., anavezetoc'h gant an anv Al Gore, a zo ur politikour hag un den a afer amerikan ganet d'an 31 a viz Meurzh 1948 e Washington D.C. (Washington (stad), Stadoù Unanet). Eus 1977 da 1985 eo bet en United States House of Representatives, senedour an Tennessee eo bet eus 1985 da 1993 hag eus 1993 da 2001 eo bet besprezidant Bill Clinton.\nDanvez prezidant e oa evit ar strollad demokrated e 2000. Zoken ma oa ar muiañ niver a vouezhioù gant Al Gore hag ivez goude ar c'hlemmoù dirak al lez-veur da geñver ar c'hontañ e Florida, en deus gounezet George W. Bush, hag en doa ar muiñ niver a voterien meur.\nE 2007 ez eo kenloread, gant an IPCC (Intergovernmental Panel on Climate Change, GIEC e galleg), evit Priz Nobel ar Peoc'h evit "leurs efforts afin de mettre en place et diffuser une meilleure compréhension du changement climatique causé par l'homme, et de jeter les bases des mesures nécessaires pour contrecarrer un tel changement".\n↑ for their efforts to build up and disseminate greater knowledge about man-made climate change, and to lay the foundations for the measures that are needed to counteract such change (Lec'hienn Priz Nobel ar peoc'h)\nAdtapet diwar « https://br.wikipedia.org/w/index.php?title=Al_Gore&oldid=1638876 »\nKemmoù diwezhañ degaset d'ar bajenn-mañ d'an 16 Ebr 2015, da 14:51.


Dilastezañ ha produiñ - 3EI\nHome » News » Dilastezañ ha produiñ\nSkaotet eo bet alies ar Vretoned gant ar savadurioù bras, betek bras-tre, bet kinniget dezho evit produiñ metan. Gant 3EIMethan-action e vez kemeret an traoù en tu kontrol, gwelet petra e c’hell bezañ ezhomm ar produer lastez ha kinnig dezhañ ur mekanik mentet mat diouzh e bourvezañ. Ha jedet da gentañ ar c’hementad lastez produet bep bloaz en atant a-benn kinnig ur benveg mentet mat.\nE Amerika ar Su, Brazil hag Arc’hantina, en deus desket Marco Leto e vicher er bloavezhioù 2007 – 2008. E bed an atantoù bras divent e tremene c’hoazh evit unan bihan pa ne rae war-dro nemet 38 000 loen-korn war 2 000 hektar. E Bro-Arc’hantina e konter 44 milion a dud ha 80 milion a loened-korn (saout ha deñved). « Dav eo gouzout e tegas an atantoù-se ur bern saotradur. Dav e oa talañ ouzh ar gudenn a-raok kaout prosezoù war ar c’hein. » emezañ. Met e Breizh e oa e familh. Setu er bloavezhioù 2011–2012 e kuita Amerika evit kenderc’hel gant ar pezh a oar ober – krouiñ savadurioù a-benn adimplij kaoc’h ar saout – evit dont da Vreizh. Gouzout a ra mat zo disfiz gant ar Vretoned dirak seurt mekanik met un doare all en deus da welet ar gudenn. « Gant an dilerc’hadoù e vez produet gaz ha goude tredan. E Europa – ha nemet e Europa – e vez prenet an tredan produet evel-se gant an embregrezhioù a ra war-dro pourvez tredan er vro (EDF evit Bro-C’hall). Ha setu tud zo aet betek plantañ maiz a-ratozh evit boueta o mekanik. Padal e kinnigan, me, un doare all da welet an traoù. Ar pezh a gont eo en em zizober ouzh an teil hag an hanvouez, da gentañ penn. Ha tennañ gounid ouzh ar gaz produet, ya. » a resisa-eñ. Savet en deus un embregerezh, 3EI, evel ijinouriezh, endro ha mont a ra e darempred gant peizanted Breizh, hag ivez gant ar gengumuniezhioù.\nKer e c’hell koustañ ar savadurioù da sevel. Pell e pad sevel un teuliad – 16-18 miz –, ha kaout asant an ADEME evit esperout kaout ur skoazell. Ur wech krouet ar savadur e ranker boueta anezhañ reoliek, ha paeañ kampi war an amprestadennoù. Gwelloc’h eo gouzout resis petra eo dav sevel. Evit se en deus ijinet ar mikro-metanizer BIO² fiñv hag a chell bezañ kaset da di an dud evit muzuliañ petra a c’hell bezañ o ezhommoù. Dindan ur miz e ro ur skeudenn eus ar pezh a c’hell bezañ buhez ur mekanik war ur bloaz. E fin miz Gouere e vo staliet war atant Gwenael Queau e Taole. « Ha pelloc’h marteze zoken p’eo bet goulennet diganeomp kas anezhañ da dTurin evit an diskouezadeg etrebroadel. » eme ar rener ha n’eo ket direnket gant ober war-dro stalioù bihan-tre p’en deus eñ kroget gant savadurioù bras-divent. « Ne vern din, e gwirionez. Ar memes spered eo, alies. Memes ma vez meret atantoù bras eo dav deskiñ merañ « bihan », tost ouzh an ezhommoù. Arabat krouiñ savadurioù ne vint ket implijet en o fezh. Koustañ a rafe ker ha ne vefe distro ebet, ha koll zoken. »\nDibaboù zo bet graet 3EI a-fet ment. Tretiñ nebeutoc’h eget 60 tonenn lastez an deiz : « Goude e teu da vezañ re vras, ezhomm zo a ober un enklask foran… » a ziougan-eñ. Produiñ nebeutoc’h eget 600 000 m3 biogaz/bloaz. Da lâret eo krouiñ savadurioù a c’hell produiñ betek 60 kw an deiz. C’hoant en deus respont da ezhommoù peizanted ar vro, a vez alies ganto 60 – 80 buoc’h bremañ ha marteze betek 120 – 130 en dek vloaz da zont, o produiñ etre 350 ha 500 000 litrad laezh/bloaz. « Met n’ez aimp ket war-zu atantoù bras-dibent a 1 000 buoc’h evel ma vez alies e Bro-Alamagn e lec’h ma vez produet betek ur milion a litradoù laezh ar bloaz. »\nGouzout a ra mat e vez savadurioù o produiñ betek 200 – 250 kw evit ar re vihan, 500kw – 1 Mw evit ar re grenn, ha reoù brasoc’h c’hoazh.\nMet kavout a ra gwelloc’h aliañ savadurioù a vent bihan-tre, aes da voueta, a lakao ar peizant d’en em zizober eus e lastez met ivez da dommañ e di, an dour, da wellaat an temzañ douar hag er fin, ma zo ezhomm, gwerzhañ an tredan. Kirri-tredan a ‘z aio war-raok gant gaz… Bez’ ez eus dija traktorioù e-giz-se, un doare all da dalvoudekaat ar gaz produet…\nPevar chanter emaint e soñj kas da benn ar bloaz-mañ, savet e dir ha n’eo ket e betoñs. « Gwech all e tremenemp evit dioded. Bremañ, pa vez ebarzhet an dispignoù freuzañ er c’hontoù, n’eo ket mui heñvel. » a asur-eñ.\nOuzhpenn-se, a-drugarez d’e genlabour gant stalioù bras ar vro, e c’hell asuriñ d’an dud dont buan war al lec’h pa vez ezhomm dresañ pe kempenn. Evit se e kred kalz Marco Leto e dazont ar stalioù-bihan-tre a-benn krouiñ metan.\nBy Alessandro MARRETTA|2015-08-05T15:48:22+02:00Agosto 5th, 2015|Categories: News|Tags: Ya Bzh|0 Comments